Budak perempuan maut, usus pecah, kepala dihentak bapa tiri
Oleh AZMI NORDIN

23 November 2022, 9:30 pm
KAJANG – Seorang kanak-kanak perempuan berusia 11 tahun meninggal dunia dalam keadaan menyayat hati apabila ususnya pecah selain kepala dihentak dipercayai didera bapa tiri dalam kejadian di kediaman suspek di Taman Sri Ramal di sini semalam.
Kejadian disedari selepas pihak Hospital Serdang menerima pesakit kanak-kanak perempuan warga tempatan kira-kira pukul 12.39 tengah malam.
Ketua Polis Daerah Kajang, Asisten Komisioner Mohd. Zaid Hassan berkata, mangsa dibawa menggunakan ambulans dari rumahnya dalam keadaan tidak sedarkan diri.
“Hasil pemeriksaan mendapati mangsa disahkan meninggal dunia semasa dalam perjalanan ke hospital
“Hasil bedah siasat yang dijalankan doktor pakar mendapati punca kematian mangsa dipercayai daripada kesan hentakan benda tumpul pada bahagian kepala dan abdomen (perut) yang menyebabkan ususnya pecah,” katanya dalam kenyataan hari ini.
Beliau berkata, terdapat juga kesan-kesan cedera lebam di bahagian punggung, buah dada dan lengan mangsa.

“Bertindak atas maklumat, polis menahan bapa tiri mangsa berusia 53 tahun ketika berada di pekarangan Hospital Serdang kira-kira pukul 2.25 petang tadi.
“Siasatan lanjut mendapati suspek mengaku ada memukul mangsa sebelum ini menggunakan tangan, kaki dan baldi di dalam tandas akibat marah.
“Suspek bertindak demikian kerana mendakwa mangsa sering membuat masalah di rumah semasa ketiadaan ibunya,” katanya.
Ujar Mohd. Zaid, kes disiasat mengikut Seksyen 302 Kanun Keseksaan dan permohonan reman ke atas suspek akan dilakukan esok. -KOSMO! ONLINE.


Mahkamah: Zeti cuti sakit, tidak beri keterangan 1MDB esok
Oleh NUZULSHAM SHAMSUDDIN

23 November 2022, 10:40 pm
KUALA LUMPUR – Mahkamah Tinggi di sini hari ini diberitahu saksi utama bekas Gabenor Bank Negara (BNM), Tan Sri Dr Zeti Akhtar Aziz dalam perbicaraan 1Malaysia Development Berhad (1MDB) Datuk Seri Najib Tun Razak, tidak dapat hadir memberi keterangan esok kerana cuti sakit selama dua hari.
Menurut Timbalan Pendakwa Raya Ahmad Akram Gharib saksi penting dalam perbicaraan itu mendapat cuti sakit akibat demam panas, vertigo dan muntah.
“Saya menerima pesanan teks daripada pegawai penyiasat (IO) sekitar 11.56 pagi ini memaklumkan bahawa Tan Sri Zeti yang sebelum ini saya maklumkan akan datang esok.
“Saya telah memaklumkan melalui peguamnya kepada IO bahawa beliau tidak sihat dan mendapat cuti sakit selama dua hari,” kata Ahmad Ikram.
Pagi tadi media melaporkan Zeti dijangka hadir esok bagi memberi keterangan dalam perbicaraan kes berprofil tinggi itu.
Ahmad Akram memaklumkan kepada mahkamah, Zeti bersedia sebagai saksi pendakwaan dan mungkin akan dipanggil memberikan keterangan.

Dalam perbicaraan sebelum ini, Bekas Pengarah Bukan Eksekutif Ambank, Cheah Tek Kuang memberitahu mahkamah, Zeti mengetahui akaun Najib akan menerima sumbangan AS$100 juta daripada Arab Saudi pada tahun 2011.
Menurut Tek Kuang, dalam pertemuan empat mata, Zeti mengambil maklum mengenai perkara itu dan memintanya supaya ia perlu dilakukan mengikut peraturan bank dan BNM sedia ada.
Najib, 69, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang yang sama.
Bekas Ahli Parlimen Pekan itu didakwa melakukan perbuatan itu di AmIslamic Bank Berhad, Bukit Ceylon di sini di antara 24 Februari 2011 dengan 19 Disember 2014 manakala bagi semua pertuduhan pengubahan haram di antara 22 Mac 2013 dengan 30 Ogos 2013, di lokasi sama.
Beliau didakwa mengikut Seksyen 23 (1) Akta Suruhanjaya Pencegahan Rasuah Malaysia (SPRM) dan boleh dihukum mengikut Seksyen 24 (1) akta sama.
Bekas menteri kewangan itu berdepan hukuman penjara sehingga 20 tahun dan denda sehingga lima kali jumlah atau nilai suapan atau RM10,000, yang mana lebih tinggi, jika didapati bersalah.
Sementara bagi 21 pertuduhan pengubahan wang haram, Najib didakwa melakukan kesalahan itu di bank sama, antara 22 Mac 2013 dengan 30 Ogos 2013.
Kesemua pertuduhan mengikut Seksyen 4 (1)(a) Akta Pencegahan Pengubahan Wang Haram dan Pencegahan Pembiayaan Keganasan (AMLATFA). – KOSMO! ONLINE


Gadis ditembak, mayat dibuang kahwin tanpa restu bapa
Oleh KOSMO!

23 November 2022, 10:00 pm
NEW DELHI – Mayat seorang gadis di India yang dipenuhi dengan kesan peluru ditemui di dalam sebuah beg pakaian yang dibuang berhampiran sebatang jalan di bandar Mathura, Jumaat lalu, lapor Badan Penyiaran Britain (BBC) semalam.
Aayushi Chaudhary, 22, didakwa dibunuh oleh bapanya bagi menebus ‘kehormatan’ selepas dia berkahwin dengan seorang lelaki dari kasta berbeza.
Mayatnya dibalut dengan plastik dan disumbat dalam beg pakaian berwarna merah. Bedah siasat menunjukkan muka serta badan mendiang mengalami kecederaan selain telah ditembak sebanyak dua kali di dada.
Ia mengambil masa selama dua hari untuk polis mendapat maklumat tentang identiti mangsa,  manakala keluarganya disyaki membunuh wanita tersebut kerana kehilangannya tidak dilaporkan kepada pihak berkuasa, kata portal berita OpIndia.
Polis kemudian mendapati terdapat percanggahan keterangan oleh bapanya, Nitesh Yadav dan ibunya, Brajbala, menyebabkan mereka terpaksa membuat pengakuan melakukan pembunuhan tersebut.
Ibu dan bapa mendiang dilaporkan memberitahu polis bahawa Ayushi meninggalkan rumah tanpa kebenaran mereka untuk berkahwin secara rahsia dengan seorang lelaki yang berlainan kasta atau kelas sosial.

Semasa pergaduhan, si bapa menembak mati mangsa di hadapan ibu dan abangnya, kata polis kepada OpIndia.
Ibu mangsa kemudian membantu membungkus mayatnya yang dibuang di tepi lebuh raya pada awal pagi. – Agensi


Rubah selongkar barangan selepas masuk ke rumah melalui pintu
Oleh KOSMO!

23 November 2022, 9:30 pm
LONDON – Seekor rubah menyelinap masuk ke dalam sebuah rumah milik seorang wanita di Essex, England dan menyelongkar pelbagai jenis barangan sebelum tertidur di dapur, lapor akhbar Mirror UK semalam.
Sebelum kejadian tersebut, wanita berkenaan, Emma Slade, 39, membiarkan pintu terbuka bagi membolehkan anjingnya pergi ke taman tetapi dia mendengar bunyi dentuman dan menyangka bahawa bunyi tersebut dibuat oleh anak perempuannya pada waktu malam.
Bagaimanapun, selepas memeriksa keadaan, Slade mendapati pelbagai jenis barangan di rumahnya berada dalam keadaan bersepah.
Namun, wanita tersebut akhirnya mendapati terdapat seekor rubah sedang tidur di dapur rumahnya sebelum teman lelaki anak perempuannya berjaya membawa keluar haiwan tersebut dari kediaman itu.
Tiada kerosakan yang dilakukan oleh haiwan tersebut tetapi ia meninggalkan banyak najis menyebabkan Slade memerlukan masa selama lebih dua jam untuk membersihkan rumahnya. – Agensi


Polis tahan ‘Superman Hew’ isu ceramah berbaur perkauman
Oleh ABDUL RASHID ABDUL RAHMAN

23 November 2022, 10:51 pm
KUANTAN – Polis menahan ‘Superman Hew’ atau Hew Kuan Yaw yang didapati memberi ucapan yang boleh menggugat ketenteraman awam semasa ceramah politik.
Ketua Polis Pahang, Datuk Seri Ramli Mohamed Yoosuf berkata, suspek yang berusia 52 tahun ditahan di sekitar kawasan Puchong Jaya, Selangor hari ini oleh Jabatan Siasatan Jenayah (JSJ) Kontinjen Pahang dengan bantuan JSJ Bukit Aman.
“Pada 17 November lalu polis Pahang telah menjalankan siasatan ke atas penularan video ceramah parti politik di kawasan Raub Perdana di mana salah seorang penceramah yang dikenali sebagai penama Hew Kuan Yaw ataupun yang dikenal sebagai Superman Hew didapati memberikan ucapan di dalam bahasa kantonis yang mempunyai unsur-unsur yang boleh menggugat ketenteraman awam.
“Sebahagian dari rakaman video ceramah berkenaan telah ditularkan dalam media massa serta media sosial dan mendapat reaksi yang negatif dari masyarakat,” katanya di sini hari ini.
Tangkap layar video yang tular di media sosial.
Dalam rakaman video berdurasi 1.51 minit yang tular menunjukkan Kuan Yaw menyatakan Melayu dan Islam yang berpecah boleh mampus dan menuduh apabila Melayu bersatu Cina tidak dapat hidup.
Menurut Ramli siasatan dijalankan di bawah Seksyen 4A Akta Kesalahan Pilihan Raya 1954 iaitu kesalahan mengembangkan perasaan jahat atau permusuhan serta Seksyen 505 (b) Kanun Keseksaan iaitu kesalahan mengeluarkan kenyataan-kenyataan yang mendatangkan khianat awam.

Katanya, siasatan juga turut dijalankan mengikut Seksyen 233 Akta Komunikasi dan Multimedia 1998 iaitu kesalahan kerana penggunaan tidak wajar kemudahan rangkaian telekomunikasi. – KOSMO! ONLINE


STEM it up! ubah persepsi masyarakat terhadap subjek STEM
Oleh NURUL IZZATI ZAINI

23 November 2022, 9:58 pm
PETALING JAYA – Pelajar tahun akhir Komunikasi Pemujukan Pusat Pengajian Komunikasi, Universiti Sains Malaysia (USM), melancarkan kempen sosial, ‘STEM it up!’ hari ini, bertujuan untuk menghapuskan stereotaip negatif terhadap subjek sains, teknologi, kejuruteraan dan matematik (STEM).
Kempen yang dilaksanakan dengan kerjasama Shell MDS (M) Sdn. Bhd itu berhasrat mewujudkan kesedaran tentang pendidikan STEM yang terdiri daripada Science (Sains), Technology (Teknologi), Engineering (Kejuruteraan) dan Mathematics (Matematik).
Naib Presiden Shell MDS (M) Sdn. Bhd, Amir Hamzah, berkata, pengaruh sosial memainkan peranan penting bagi meningkatkan minat dalam bidang STEM dalam kalangan pelajar, ibu bapa, ahli keluarga, dan rakan sebaya.
“Peranan ibu bapa sememangnya merupakan sumber inspirasi dan pembakar semangat dalam mempengaruhi perjalanan akademik anak-anak mereka,” katanya dalam majlis pelancaran kempen tersebut.
Sementara itu, STEM it up! disertai oleh 135 peserta bertujuan untuk meningkatkan kesedaran tentang peluang kerjaya khususnya dalam kalangan pelajar berumur 13 hingga 22 tahun, ibu bapa dan individu yang ingin bekerja dalam bidang berkaitan STEM.
Majlis pelancaran yang telah dijalankan secara atas talian, turut dihadiri oleh Pengurus Perhubungan Awam Shell MDS Sdn. Bhd, Adriana Jute, Dekan Pusat Pengajian Komunikasi USM, Profesor Madya Dr. Bahiyah Omar dan Timbalan Dekan Pusat Pengajian Komunikasi, USM, Dr Mohamad Saifudin Mohamad Saleh.

Sepanjang kempen ini berlangsung, pelbagai acara akan diadakan seperti STEM Safe Space, STEMreotypes Growing Minds, STEM Quest, Journey with STEM, STEM Xplore dan STEM Challenge. – KOSMO! ONLINE


PRU15: Setiausaha PH Kedah calon Parlimen Padang Serai
Oleh AZAHAR HASHIM

23 November 2022, 10:59 pm
KULIM – Setiausaha Pakatan Harapan (PH) Kedah, Dr. Mohamad Sofee Razak yang juga seorang peguam diumumkan sebagai calon Pilihan Raya Umum ke-15 (PRU15) bagi Parlimen Padang Serai.
Pengumuman itu dibuat Timbalan Presiden Parti Amanah Negara (Amanah), Datuk Seri Salahuddin Ayub dalam majlis memperkenalkan calon di pekarangan Pusat Perniagaan Seraya, di sini sebentar tadi.
Mohamad Sofee, 47, menggantikan calon PH sebelum ini, mendiang M. Karupaiya yang juga penyandang kerusi tersebut yang meninggal dunia pada 16 November lalu.
Beliau pernah menjadi calon di Dewan Undangan Negeri (DUN) Kuala Ketil, Baling pada PRU14 dan tewas kepada calon Pas.
Suruhanjaya Pilihan Raya (SPR) memutuskan untuk menangguhkan PRU15 bagi Parlimen Padang Serai kepada 7 Disember susulan kematian Karupaiya.
Proses penamaan calon akan berlangsung pada esok dengan semua calon lain yang telah sah dinamakan pada 5 November lalu dikehendaki hadir ke Pusat Penamaan Calon bagi tujuan cabutan undi untuk menentukan susunan nama pada kertas undi.

Lima calon yang disahkan ialah Hamzah Abd. Rahman (Pejuang), Datuk C. Sivaraj (Barisan Nasional), Mohd. Bakhri Hashim (Warisan), Datuk Azman Nasrudin (Perikatan Nasional) dan calon Bebas, Sreanandha Rao.
Pada PRU14, Karupaiya yang mewakili PKR menang kerusi Parlimen itu dengan majoriti 8,813 undi menewaskan calon Pas, Muhamad Sobri Osman dan calon BN, Datuk Dr. Leong Yong Kong. – KOSMO! ONLINE


TNB rekod prestasi baik
Oleh MUHAMMAD IKHWAN IDERIS

23 November 2022, 8:06 pm
PETALING JAYA – Tenaga Nasional Berhad (TNB) melaporkan prestasi kewangan yang baik bagi tempoh sembilan bulan pertama tahun kewangan 2022 (9MFY2022), disokong permintaan elektrik lebih tinggi, sejajar dengan pertumbuhan ekonomi negara.
Hasil tanpa pemulihan kos daripada Pelepasan Kos tidak Seimbang (ICPT) meningkat 6.6 peratus kepada RM37.95 bilion daripada RM35.59 bilion, disumbangkan oleh peningkatan dalam jualan elektrik dalam semua sektor.
Presiden dan Ketua Pegawai Eksekutif TNB, Datuk Baharin Din berkata kekurangan pemulihan ICPT bagi tempoh 9MFY2022 telah melonjak kepada RM15.92 bilion daripada RM1.3 bilion dalam tempoh yang sama tahun lepas berikutan persekitaran harga bahan api semasa yang tinggi.
Pendapatan sebelum faedah, cukai, susut nilai dan pelunasan (EBITDA) dilaporkan lebih tinggi pada RM16.31 bilion berbanding RM14.39 bilion dalam tempoh yang sama tahun 2021.
Margin EBITDA (tanpa pemulihan kos ICPT) meningkat kepada 43 peratus daripada 40.4 peratus tahun lepas, mencerminkan peningkatan dalam prestasi operasi TNB.
Keuntungan selepas cukai (PAT) pula susut 4.3 peratus kepada RM2.75 bilion daripada RM2.87 bilion dalam tempoh sama tahun lalu, disumbangkan terutamanya oleh kerugian tukaran mata wang asing lebih tinggi, kos kewangan dan perbelanjaan cukai, termasuk Cukai Makmur.

Bagi tempoh pemulihan ICPT dari Julai hingga Disember 2022, kerajaan telah bersetuju untuk membayar balik TNB kos ICPT berjumlah RM5.8 bilion.
Baharin Din
“Kami berbesar hati untuk berkongsi bahawa TNB telah menerima sejumlah RM4.8 bilion pemulihan kos ICPT sehingga kini bagi tuntutan Julai hingga November 2022 daripada kerajaan,” kata Baharin dalam satu kenyataan.
Baharin berkata, TNB kini sedang mempercepatkan usahanya dengan memberhentikan loji arang batu terpilih lebih awal daripada yang dirancang dan memperkasakan semula loji janakuasa fosil dengan teknologi hijau baharu.
“Ogos lalu, kami mengumumkan hasrat untuk bekerjasama dengan Petronas dalam kajian kebolehlaksanaan bersama dalam bidang hidrogen dan Carbon Capture dengan tujuan untuk membuka kunci nilai komersial sekurang-kurangnya RM10 bilion sehingga 2035.”
“Selain itu, kami juga telah menerima Surat Hasrat daripada Kerajaan untuk pembangunan Loji Janakuasa Kitaran Gabungan 2,100 MW di Kapar, Selangor.
“Loji janakuasa yang menggunakan gas baharu akan dibangunkan dengan teknologi hidrogen sebagai bahan api ganti kepada gas pada masa depan,” katanya. – KOSMO! ONLINE


Saintis temui pelbagai ikan aneh di kawasan terpencil Lautan Hindi
Oleh KOSMO!

23 November 2022, 7:30 pm
CANBERRA – Beberapa jenis ‘makhluk laut’ aneh ditemui berhampiran kawasan gunung berapi bawah air di bahagian terpencil Lautan Hindi, lapor akhbar Daily Star semalam.
Saintis-saintis dari Institut Penyelidikan Muzium Victoria di Australia terkejut apabila menemui ikan seakan-akan kelawar, belut buta dan ‘lizard fish’ yang bergigi tajam.
Ia ditemui semasa mereka menjalankan ekspedisi ke Islands Marine Park yang terpencil di Australia. Kawasan berkeluasan 467,054 kilometer (km) persegi itu terletak sejauh 2,750 km di barat laut Perth.
Dua atol (terumbu karang berbentuk seperti cincin) di wilayah itu terdiri daripada 27 pulau kecil dengan pantai berpasir putih, pokok palma dan lagun.
Pasukan itu mengumpulkan sampel di kawasan sedalam lebih 5 km dan meninjau hidupan laut yang tidak diketahui sebelum ini termasuk seekor belut buta.
Mereka turut menemui biawak Highfin yang mempunyai dua alat kelamin. Turut ditemui ialah ikan yang memiliki dua mata di sebelah kepala untuk mengekalkan penglihatan semasa berada di dasar laut.

Ikan ‘batfish’ laut dalam yang menggunakan sirip seperti lengan untuk merangkak di dasar lautan turut ditemui selain ikan Sloane’s Viperfish yang memiliki jejak lampu yang panjang di sepanjang perutnya.
“Ikan-ikan itu adalah ‘fesyen’ laut dalam yang menonjol. Kami telah menemui sejumlah besar spesies haiwan baharu yang tinggal di taman laut terpencil ini,” kata ketua saintis ekspedisi, Tim O’Hara kepada laman berita Live Science. – Agensi


Nad Zainal masih alami pendarahan paru-paru, keluarga mohon doa
Oleh NUR EMIRA SAIZALI

23 November 2022, 8:15 pm
KUALA LUMPUR – Aktres Nad Zainal yang kini ditidurkan di Unit Rawatan Rapi (ICU), Hospital KPJ Ampang Puteri disahkan mengalami penyakit autoimun dan perlu diberikan pemantauan rapi.
Kondisi terkini tersebut dimaklumkan rakan pelakon, Ungku Ismail yang telah menerima pengesahan daripada doktor mengenai tahap kritikal yang dialami Nad.
“Doktor memaklumkan mereka belum dapat mengenal pasti punca yang mengakibatkan pendarahan berterusan dalam paru-paru Nad.
“Sehingga kini perdarahan tersebut terus berlaku namun menurut penjelasan doktor, Nad juga mengalami penyakit autoimun yang memerlukan dia menerima suntikan stereoid berdos tinggi,” katanya yang ditemui Kosmo! Online di KPJ Ampang sebentar tadi.
Turut ditemui di perkarangan hospital ialah pengarah terkenal, Shahrulezad memaklumkan doktor yang merawat berusaha mengeluarkan darah yang berkumpul dalam paru-paru.
“Saya dimaklumkan pendarahan dalam paru-parunya berterusan berlaku dan doktor sedaya upaya mengeluarkan darah dalam organ tersebut.

“Ahli keluarga juga telah dimaklumkan tentang keadaan semasa Nad dan sudah berada di hospital,” ujarnya.
Selain Ungku dan Shahrulezad yang kini berada di hospital, terdapat beberapa rakan artis lain yang turut kelihatan seperti Sharifah Amani, Elvina Mohamad, Nabila Huda, Bella Astilah dan suami Aliff Aziz.
Bekas suami pelakon itu, Faliq Amiruddin bersama dua anaknya, Budi Kalsom dan Fahad Ibrahim turut berada di hospital.
Hari ini, industri hiburan dikejutkan dengan perkongsian Ungku Ismail yang memaklumkan Nad atau nama penuhnya Farah Nadia Zainal Abidin berada dalam kritikal.
Pelakon drama Cina Buta itu terpaksa ditidurkan selama dua hari selepas dimasukkan ke ICU susulan mengalami paru-paru berdarah.
Semalam, Nad, 32, dilaporkan menerima rawatan di sebuah hospital swasta selepas dua hari mengalami masalah kesihatan yang dipercayai akibat simptom Long Covid.
Difahamkan, Nad pernah dijangkiti Covid-19 pada 13 Mac lalu, namun tidak mengalami sebarang gejala teruk. – KOSMO! ONLINE


Doa untuk Nad Zainal banjiri media sosial
23 November 2022, 9:04 pm
PETALING JAYA – Media sosial hari ini dibanjiri titipan doa daripada selebriti tanah air selepas dikejutkan dengan berita pelakon Nad Zainal kini berada dalam keadaan kritikal di wad Unit Rawatan Rapi (ICU) akibat komplikasi paru-paru berdarah.
Ramai rakan selebriti yang pernah bekerjasama dengan Nad, 32, terkejut dengan perkhabaran tersebut dan bersedih dengan situasi yang menimpa aktres itu.
Rakan artis seperti Noorkhiriah menerusi perkongsian dalam Instagram memohon semua agar terus mendoakan Nad dan berdoa agar Tuhan mengangkat segala sakit yang ditanggungnya.
“Kakak tahu kau kuat adik. Kalian jom selitkan doa buat Nad semoga ada kesembuhan buatnya,” tulis pelakon itu sambil berkongsi gambar bersama Nad ketika mereka terlibat dalam penggambaran telefilem Matahari Tak Bercahaya.
Noorkhiriah dalam perkongsian lain menganggap apa yang sedang dilalui Nad adalah ujian daripada Allah selepas ibu anak itu mula berhijab baru-baru ini.
Dia turut meluahkan rasa terharu dengan satu artikel berita tentang Nad yang menjadikan dirinya sebagai contoh dalam soal penghijrahan.

“Nad nanti dah sihat, banyak benda kakak nak kongsi. Kakak tak sempat nak kongsi apa pun sebab semua berlaku secara tiba-tiba.
“Nad pakai tudung tiba-tiba, bila Allah nak bagi hidayah. Nad sakit macam ini pun tiba-tiba. Nad rajin kongsi dalam Instagram, tiba-tiba senyap. Rupa-rupanya Nad bertarung nyawa,” katanya.
FASHA Sandha berkongsi InstaStory ketika melawat Nad Zainal di ICU sebuah hospital swasta di ibu kota sebentar tadi.
Sementara itu, aktres Fasha Sandha mengharapkan Nad kuat demi anak-anak dan orang tercinta.
Dia yang sama-sama berlakon dengan Nad dalam drama hit Dendam Seorang Isteri (DSI) dilihat hadir ke hospital melawat pelakon itu sebentar tadi.
“Kirana (watak Nad dalam DSI) sayang. Naddy sayang. Saya tahu awak kuat! Kuat untuk anak-anak, kuat untuk semua.
“Cepat bangun. Kami tunggu. Tunggu kejap saya sampai. Kesayanganku, jom sama-sama kita doakan agar Farah Nadia sahabat kami semua cepat sedar,” tulis Fasha dalam satu hantaran Instagram.
Pelakon Nazim Othman dalam pada itu berkata, dia tergerak hati untuk melawat Nad di hospital tetapi sumber terdekatnya memaklumkan bahawa aktres itu masih kritikal dan paru-parunya juga lemah.
“Mohon doakan Nad dikurniakan kesembuhan. Tergerak hati nak melawat kat hospital tadi tapi sumber terdekat kata dia masih kritikal dalam ICU.
“Sayu hati ini dengar keadaan paru-paru dia lemah. Kita tolong doakan sama-sama ya?” pinta Nazim.
Selain itu, rakan pelakon lain turut sama mendoakan agar Nad diberi kesembuhan dan dapat kembali ke pangkuan anak-anaknya dalam keadaan sihat.
“Ya Allah, sembuhkanlah sahabatku. Hapuskanlah sakitnya. Kau orang kuat Nad. Lekas sembuh, anak-anak perlukan kau,” kata Uyaina Arshad dalam InstaStory.
Semalam, Nad dimasukkan ke hospital selepas dua hari mengalami masalah kesihatan yang dipercayai akibat simptom Long Covid.
Dia kemudian terpaksa ditidurkan selama dua hari selepas dimasukkan ke ICU susulan mengalami paru-paru berdarah.
Pelakon itu pernah dijangkiti Covid-19 pada 13 Mac lalu, namun tidak mengalami sebarang gejala teruk. – KOSMO! ONLINE


Tiga pengarah syarikat ditahan buat tuntutan palsu lebih RM100,000
Oleh MOHD YUNUS YAKKUB

23 November 2022, 7:32 pm
SHAH ALAM – Tiga pengarah syarikat termasuk seorang wanita ditahan selepas disyaki membuat tuntutan palsu lebih RM100,000, hari ini.
Tuntutan palsu itu adalah bagi kerja-kerja keselamatan dan pembersihan membabitkan sebuah syarikat antara 2019 hingga 2021.
Menurut sumber, penahanan kesemua suspek berusia 53 hingga 65 tahun dilakukan kira-kira pukul 3 petang tadi ketika hadir memberi keterangan di Suruhanjaya Pencegahan Rasuah Malaysia (SPRM) Selangor.
“Mereka yang berkhidmat sebagai pengarah syarikat dipercayai telah membuat tuntutan palsu bagi tempoh Oktober 2019 hingga Mac 2021 sedangkan kedua-dua kerja iaitu keselamatan dan pembersihan tersebut tidak dilaksanakan,” katanya di sini hari ini.
Pengarah SPRM Selangor, Datuk Alias Salim mengesahkan penahanan tersebut dengan suspek wanita berusia 65 tahun
dilepaskan dengan jaminan SPRM sebanyak RM10,000 dengan seorang penjamin atas faktor usia dan kesihatan.
“Dua lagi suspek lagi akan dipohon reman di Mahkamah Majistret Shah Alam kira-kira pukul 9 pagi esok.

“Kes disiasat mengikut Seksyen 18 Akta SPRM 2009,” jelasnya. – KOSMO!ONLINE


Matrix Concepts catat untung selepas cukai RM49.7 juta
Oleh KOSMO!

23 November 2022, 7:06 pm
PETALING JAYA –  Matrix Concepts Holdings Berhad (Matrix Concepts) merekodkan keuntungan selepas cukai (PAT) sebanyak RM49.7 million bagi suku kedua tahun kewangan berakhir 30 September 2022 (2Q23) berbanding RM50.4 juta bagi tempoh yang sama sebelum ini.
Pengerusinya, Datuk Mohamad Haslah Mohamad Amin berkata, keuntungan untuk tempoh enam bulan pula mencatat pertumbuhan 18.6 peratus kepada RM95.9 million berbanding  RM80.9 juta tempoh yang sama sebelumnya.
Menurut beliau, margin PAT Kumpulan bagi separuh pertama tahun 2023 (1H23) itu bertambah sebanyak 22.4 peratus berbanding 21.1 peratus tempoh sebelumnya.
“Prestasi menggalakkan dalam margin PAT Kumpulan itu merupakan yang tertinggi di catat dalam industri hartanah sejak lima tahun lalu.

“Prestasi tersebut dipacu oleh jumlah pendapatan yang tinggi dengan kenaikan sebanyak 12.1 peratus kepada  RM451.6 juta bagi tempoh 1H23 berbanding RM402.9 juta tempoh yang sama sebelumnya meskipun Kumpulan berdepan dengan cabaran berkaitan sumber buruh yang memberi impak kepada  aktiviti pembinaan sejak 18 bulan yang lalu,” katanya dalam kenyataan.
Selain  itu, Kumpulan terus mencatat jualan baharu sebanyak RM661.9 juta pada 1H23, tumbuh 3.2 peratus daripada  RM641.3 juta tempoh sebelumnya.

Ini disumbangkan oleh permintaan kukuh daripada projek kediaman premium mampu milik di projek pembangunan Sendayan.
“Kumpulan kini berada pada landasan yang kukuh untuk mencapai sasaran jualan untuk setahun penuh sebagaimana jualan baharu yang dicatat pada 1H23 adalah sebanyak 55.2 peratus untuk memenuhi sasaran RM1.2 bilion bagi tahun kewangan berakhir 31 March 2023,” ujarnya.
Tambah Mohamad Haslah, jumlah jualan belum dibil melonjak kepada RM1.4 bilion berbanding RM1.1 juta tahun sebelumnya. -KOSMO! ONLINE


Peminat matematik selesai formula ‘1+1’ dalam 24 jam
Oleh KOSMO!

23 November 2022, 8:30 pm
TOKYO – Dua peminat matematik di Jepun baru-baru ini menghabiskan masa selama 24 jam untuk mencari jawapan muktamad kepada formula ‘1+1’ sehingga pengiraannya menutupi keseluruhan dinding sebuah bilik, lapor laman berita Oddity Central semalam.
Pesohor YouTube terkenal, Hanao dan Dengan menjalankan salah satu projek paling menarik apabila menutupi seluruh dinding bilik dengan pengiraan matematik.
Kedua-dua mereka mecabar diri dengan menjalankan pengiraan yang mengambil kira semua bidang matematik dan fizik yang diajarkan di sekolah menengah dan kolej.
Dalam usaha mencari jawapan muktamad kepada formula ‘1+1’, dua peminat matematik itu menggunakan beberapa bidang termasuk fungsi trigonometri, siri infiniti, geometri, fizik, elektromagnetik dan termodinamik.
“Ada perkara yang secara tidak dijangka menyeronokkan untuk diselesaikan,” kata Hanao sebelum tempoh percubaan 24 jam itu tamat. – Agensi


Lagi lembu kena baham Pak Belang di Kluang
Oleh ADNAN IBRAHIM

23 November 2022, 7:18 pm
KLUANG – Selepas kejadian serangan ke atas ternakan di Felda Bukit Tongkat melibatkan kematian dua ekor anak lembu dilaporkan berlaku pada hari Sabtu lalu, binatang buas dipercayai harimau membaham seekor haiwan di sebuah ladang di Felda Ulu Dengar, di sini Ahad lalu.
Peneroka Felda Ulu Dengar, yang hanya mahu dikenali sebagai Rahmat, 55, berkata, kejadian itu disedari kira-kira pukul 6 petang apabila bangkai anak lembu ditemui di ladang berkenaan.
Katanya, melihat keadaan itu dan mendengar kejadian sama di Felda Bukit Tongkat menyebabkan timbul kerisauan apatah lagi bangkai anak lembu itu tidak dimakan dan hanya ditinggalkan selepas dibunuh.
“Selepas kejadian, kami tidak lagi membiarkan lembu berkeliaran di dalam ladang berhampiran pinggir hutan namun memilih kawasan anak selamat untuk ternakan ini meragut rumput.
“Namun apa yang dibimbangkan adalah keselamatan pekerja dan peneroka yang melakukan kerja di dalam ladang berkenaan kerana bimbang Harimau datang lagi,” katanya ketika dihubungi di sini.
Menurutnya lagi, sebagai langkah keselamatan, semua pekerjaan samada merumput atau memotong dahan dan buah sawit dihentikan seketika di ladang terbabit.

Ujarnya, satu laporan kepada pihak polis dan Jabatan Perlindungan Hidupan Liar dan Taman Negara (Perhilitan) sudah dilakukan agar tindakan segera dapat dilakukan untuk mengatasi masalah ini.
Sementara itu, Pengarah Perhilitan Johor, Aminuddin Jamin berkata, pihaknya akan melakukan siasatan bagi mengenal pasti kejadian sebenar. – KOSMO! ONLINE


Piala Dunia: Croatia ‘bungkam’ diikat Maghribi
Oleh MEJA SUKAN KOSMO!

23 November 2022, 8:45 pm
DOHA – Finalis Piala Dunia 2018, Croatia memulakan saingan peringkat Kumpulan F dengan langkah sumbang selepas terikat 0-0 ketika bertemu Maghribi pada perlawanan pertama kempen Piala Dunia 2022 di Stadium Al Bayt sebentar tadi.
Pada aksi tersebut, Croatia yang dikendalikan Zlatko Dalic oleh membariskan kesebelasan terbaik dengan menyenaraikan pemain bertaraf bintang seperti Ivan Perisic, Dejan Lovren, Luka Modric dan Mateo Kovacic.
Morocco yang menduduki ranking ke-22 ketika ini turut meletakkan pasukan terbaik dengan pemain utama seperti Hakim Ziyech, Sofianne Boufal dan Achraf Hakimi diberikan peranan untuk membantu pasukan mencari mata berharga.
Peluang pertama hadir menerusi gerakan yang dilakukan oleh Perisic pada minit ke-17 tetapi rembatan yang dilakukannya sedikit tersasar.
Tersentak dengan serangan tersebut, Maghribi turut melakukan serangan ke atas kubu pasukan Croatia tetapi hantaran yang dilakukan oleh Ziyech gagal disudahkan oleh Youssef En-Nesyri.
Croatia hampir memecah kebuntuan pada penghujung babak pertama tetapi penjaga gol The Atlas Lions, Yassine Bounou tangkas menyelamatkan percubaan yang dilakukan oleh Nikola Vlasic.

Bersambung pada separuh masa kedua, Maghribi terlebih dahulu menguji gawang Croatia dengan Noussair Mazraoui pada minit ke-51 yang berjaya ditepis oleh penjaga gol, Dominik Livakovic.
Maghribi semakin ghairah menyerang dan berjaya menguji Livakovic sekali lagi menerusi gerakan set piece hasil rembatan yang dilakukan oleh Hakimi pada minit ke-64.
Croatia berusaha untuk mendominasi perlawanan dengan melakukan hantaran pendek tetapi gagal melakukan sebarang percubaan bahaya ke atas kubu Maghribi sehingga wisel penamat ditiupkan. – KOSMO! ONLINE


Pemimpin BN, PN bertemu di hotel St Regis | 15 MINIT MMTV 23 November 2022 #15minitmmtv #utusanonline #kosmoonline #mmtv #berita #relevan #mutakhir
Oleh KOSMO!

23 November 2022, 6:59 pm


Keluarga Glazer sedia jual Manchester United
Oleh KOSMO!

23 November 2022, 4:48 pm
MANCHESTER – Pemilik Manchester United, keluarga Glazer akhirnya menyatakan kesediaan untuk melepaskan kelab itu kepada mana-mana pihak yang berminat mengambil alih.
Selepas 17 tahun mengetuai pasukan, keluarga Glazer sudah pun sedia untuk mendengar sebarang tawaran namun menerusi laporan media tempatan Red Devils kini bernilai £5 bilion (RM27.18 bilion).
“Sebahagian daripada proses ini, Lembaga Pengarah kelab akan mempertimbangkan semua altenatif strategik, termasuk pelaburan baharu ke dalam kelab, penjualan atau pun transaksi lain,” menurut kenyataan yang dikeluarkan Man. United.
Pengarah dan Pengerusi Eksekutif bersama kelab, Joel Glazer berkata seiring dengan langkah untuk meneruskan sejarah kejayaan kelab, lembaga pengarah sudah pun beri kebenaran bagi satu penilaian menyeluruh dibuat.
“Sepanjang proses ini, kami akan kekal fokus untuk melayan penyokong, pemegang taruh dan pihak berkepentingan lain,” katanya.
Keluarga Glazer mula membeli Man. United pada 2005 dengan nilai £790 juta (RM4.29 bilion). AGENSI


Pertemuan BN, PN selesai selepas 2 jam
Oleh KOSMO!

23 November 2022, 5:33 pm
KUALA LUMPUR – Satu pertemuan antara pimpinan tertinggi Barisan Nasional (BN) dan Perikatan Nasional (PN) yang berlangsung di Hotel St. Regis telah selesai pada pukul 4.58 petang tadi.
Bagaimanapun, tiada perkembangan perjumpaan yang berlangsung selama hampir dua jam itu apabila kesemua pemimpin tersebut dipercayai keluar melalui laluan berlainan.
Difahamkan, antara pemimpin PN yang hadir adalah Timbalan Pengerusi, Tan Sri Abdul Hadi Awang, Datuk Dr. Dominic Lau, dan Datuk Seri Faizal Azumu serta Setiausaha Agung Datuk Seri Hamzah Zainuddin termasuk Naib Presiden Bersatu Datuk Seri Ronald Kiandee.
Bagi pemimpin BN pula adalah Timbalan Pengerusinya, Datuk Seri Mohamad Hasan; Timbalan Presiden MIC, Datuk Seri M. Saravanan; Naib Presiden UMNO, Datuk Seri Ismail Sabri serta Timbalan Presiden Parti Bersatu Rakyat Sabah (PBRS) Datuk Arthur Joseph Kurup.
Terdahulu Kosmo! melaporkan bahawa tujuan pertemuan itu masih belum dapat dipastikan, namun didakwa berkait dengan isu gabungan parti bagi membentuk Kerajaan Persekutuan. – KOSMO! ONLINE


Maybank catat untung bersih RM2.17 bilion
Oleh KOSMO!

23 November 2022, 6:26 pm
PETALING JAYA – Maybank mencatat keuntungan bersih sebanyak RM2.17 bilion bagi suku ketiga tahun kewangan berakhir 30 September 2022 (S3TK22) dengan pertumbuhan  28.5 peratus berbanding tempoh yang sama tahun sebelumnya.
Menurut kenyataan yang dikeluarkan di sini, pendapatan berasaskan dana dan fi juga direkodkan lebih tinggi serta pengurangan 25.2 peratus tahun ke tahun dalam kerugian rosot nilai bersih telah meningkatkan keuntungan sebelum cukai (PBT) Kumpulan sebanyak 41.4 peratus  daripada tahun sebelumnya kepada RM3.21 bilion.
Pendapatan operasi bersih bagi suku tersebut meningkat sebanyak 20.6 peratus tahun ke tahun mencecah RM7.41 bilion.
“Ini didorong oleh pendapatan berasaskan fi bersih yang lebih tinggi sebanyak 48 peratus kepada RM2.12 bilion berbanding  RM1.43 bilion setahun sebelumnya dan peningkatan 12.2 peratus  dalam pendapatan berasaskan dana bersih kepada RM5.30 bilion daripada RM4.72 bilion,” katanya.
Selain itu, kos overhed meningkat kepada RM3.39 bilion daripada RM2.82 bilion setahun sebelumnya berikutan normalisasi aktiviti perniagaan, perbelanjaan pelarasan inflasi dan perbelanjaan IT yang lebih tinggi.
Nisbah kos kepada pendapatan Kumpulan bertambah baik sedikit kepada 45.8 peratus  daripada 45.9 peratus setahun sebelumnya, kerana pertumbuhan pendapatan mengatasi pertumbuhan kos untuk S3TK22.

Sementara itu, kerugian rosot nilai bersih turun 25.2 peratus kepada RM0.84 bilion daripada RM1.13 bilion setahun sebelumnya berikutan peruntukan proaktif yang lebih tinggi dibuat tahun lepas disebabkan masalah makro ekonomi dan potensi kelemahan peminjam akibat sekatan pergerakan yang berpanjangan. -KOSMO! ONLINE


Aguero sah sertai latihan Harimau Malaya
Oleh MOHD. FITRIE MUHAMAD

23 November 2022, 6:21 pm
DUA bintang Sri Pahang, Lee Tuck dan Sergio Aguero menjadi dua pemain naturalisasi baharu dalam skuad Harimau Malaya apabila kedua-duanya dipanggil untuk menjalani latihan pusat bermula Selasa depan.
Walaupun menyenaraikan 41 pemain, pengendali negara, Kim Pan Gon bersetuju untuk melepaskan 11 bintang Johor Darul Ta’zim (JDT) dan Nor Azam Azih (Sri Pahang) atas alasan urusan peribadi, komitmen keluarga atau masalah kecederaan.
“Ia berdasarkan Peraturan Status Perpindahan Pemain Persekutuan Bola Sepak Antarabangsa (FIFA), Lampiran 1: Bahagian Pelepasan Pemain Kepada Pasukan Kebangsaan Perkara 6 yang menyatakan bahawa kelab tidak diwajibkan untuk melepaskan pemain di luar jendela antarabangsa atau pertandingan dan tidak wajib melepaskan pemain yang sama untuk lebih dari satu perlawanan akhir pasukan wakil “A” setiap tahun di mana pengecualian kepada peraturan ini boleh ditetapkan oleh Majlis FIFA bagi Piala Konfederasi FIFA sahaja.
“Sebagai menghormati Peraturan FIFA, 12 pemain tersebut tidak akan disenaraikan dalam skuad Harimau Malaya ke Piala Mitsubishi Electric AFF 2022. Berdasarkan situasi di atas, baki 29 pemain lain akan menyertai kem latihan pusat bermula 29 November 2022.
“Pemain-pemain yang beraksi pada final Piala Malaysia 2022 pada 26 November ini akan diberi kebenaran untuk melapor diri lewat iaitu pada 5 Disember,” menurut kenyataan yang dikeluarkan Persatuan Bolasepak Malaysia (FAM), hari ini.
Skuad kebangsaan bakal mengharungi dua aksi persahabatan antarabangsa bertemu Kemboja di Stadium Nasional Bukit Jalil, 9 Disember ini diikuti pertemuan dengan Maldives di Stadium Bolasepak Kuala Lumpur pada 14 Disember.

Seterusnya Pan Gon akan menamakan senarai akhir 23 pemain ke Piala Mitsubishi Electric AFF 2022 bagi menghadapi Kumpulan B bersama Myanmar, Laos, Vietnam dan Singapura.
Harimau Malaya akan menghadapi dua perlawanan di tempat lawan, menentang Myanmar pada 21 Disember dan Vietnam (27 Disember) manakala pertemuan dengan Laos (24 Disember) dan Singapura (3 Januari) dilangsungkan di Stadium Nasional Bukit Jalil.
Senarai 29 pemain
Safawi Rasid, Ramadhan Saifullah Usman (JDT), Sharul Nazeem Zulpakar, Brendan Gan, Mukhairi Ajmal Mahadi, Aliff Haiqal Lokman Hakim Lau, Nor Hakim Hassan, Quentin Cheng (Selangor), Rahadiazli Rahalim, Faisal Halim, Azam Azmi Murad, Faiz Nasir (Terengganu), Azri Ghani, Declan Lambert, Akram Mahinan, Haqimi Azim Rosli (KL City), Kalamullah Al-Hafiz Mat Rowi, Darren Lok, V Ruventhiran, R Kogilswaran (PJ City), Lee Tuck, David Rowley, Sergio Aguero (Sri Pahang), Ahmad Khuzaimi Piee, Ahmad Syihan Hazmi Mohamed (Negeri Sembilan), Dominic Tan, Stuart Wilkin (Sabah), Dion Cools (FK Jablonec), Nur Shamie Iszuan Amin (Sarawak United)


Surat sokong Anwar jadi PM bukan keputusan konsensus BN
Oleh KOSMO!

23 November 2022, 5:43 pm
PETALING JAYA – Surat ditandatangani Pengerusi Barisan Nasional (BN), Datuk Seri Ahmad Zahid Hamidi mengenai BN memberi sepenuh kepercayaan dan sokongan kepada Datuk Seri Anwar Ibrahim sebagai Perdana Menteri ke-10, bukanlah keputusan yang dibuat secara konsensus dalam Mesyuarat Dewan Tertinggi BN malam tadi.
Setiausaha Agung MCA, Datuk Chong Sin Woon berkata, Dewan Tertinggi BN sebaliknya kekal dengan pendirian berkecuali dan tidak menyokong mana-mana pihak buat masa ini.
“Apa yang berlaku dalam Mesyuarat Dewan Tertinggi BN malam tadi, MCA dan parti-parti komponen BN telah mempersoalkan tindakan Ahmad Zahid yang dilihat secara jelas bercanggah dengan apa yang diputuskan oleh Dewan Tertinggi BN.

“Pada mulanya beliau cuba menafikan mengenai surat tersebut, namun mengakuinya selepas salah seorang anggota Dewan Tertinggi BN mengemukakan bukti sahih.
“Surat yang diserahkan kepada Yang di-Pertuan Agong itu secara jelas melanggar ketetapan yang dibuat Dewan Tertinggi BN dan dilihat mempersembahkan maklumat salah kepada Seri Paduka Baginda Yang di-Pertuan Agong,” katanya dalam kenyataan hari ini.
Terdahulu, tular di media sosial surat bertarikh semalam menggunakan kepala surat BN ditandatangani Ahmad Zahid mengenai gabungan parti tersebut memberi sepenuh kepercayaan dan sokongan kepada Anwar sebagai Perdana Menteri ke-10.

Dalam pada itu, Sin Woon memberitahu, MCA percaya Ahmad Zahid tidak lagi layak memimpin BN sebagai pengerusi dan sekali lagi menggesa beliau meletakkan jawatan secara terhormat.
Jawatan itu seterusnya digantikan dengan Datuk Seri Mohamad Hasan seperti yang disarankan dalam Mesyuarat Dewan Tertinggi BN malam tadi. – KOSMO! ONLINE


Untung bersih Pecca melonjak 16 kali ganda
Oleh KOSMO!

23 November 2022, 6:42 pm
PETALING JAYA – Pembuat upholsteri kulit automotif,  Pecca Group Berhad (Pecca) telah  mencatat keuntungan bersih suku pertama yang paling mantap dalam tempoh Julai-September 2022, didorong oleh segmen sarung tempat duduk kereta upholsteri OEM yang mana jualan melonjak hampir empat kali ganda.
Pecca, yang turut menikmati margin keuntungan bersih dua angka yang kukuh iaitu sebanyak 15.2  peratus pada suku pertama tahun kewangan 2023 (1STK23), menjangkakan momentum pertumbuhannya akan berterusan pada suku akan datang.
Ketua Pegawai Eksekutifnya, Foo Ken Nee berkata, ini kerana pelanggan automotif utamanya termasuk Perodua, Proton, Nissan, Toyota, Peugeot dan Volkswagen mencatat tempahan jualan kereta yang mantap.

“Oleh itu,  Pecca akan kekal sebagai penerima manfaat utama permintaan yang kukuh itu,” katanya dalam kenyataan yang dikeluarkan.
Dalam 1STK23, keuntungan bersih Kumpulan melonjak lebih 16 kali ganda kepada RM8.35 juta berbanding RM503,000 pada suku yang sama tahun sebelumnya.
Hasil juga meningkat sebanyak 140.7 peratus tahun ke tahun kepada RM54.86 juta pada suku pertama.

Ken Nee menerangkan, peningkatan yang memberangsangkan dalam hasil dan keuntungan disumbangkan terutamanya oleh volum jualan yang lebih tinggi yang telah dicapai dalam segmen automotif berbanding tempoh operasi yang dipendekkan dalam suku yang sama tahun lalu berikutan Perintah Kawalan Pergerakan 3.0.
Segmen sarung tempat duduk kereta upholsteri OEM, yang menyumbang kira-kira 84 peratus daripada jumlah hasil untuk sarung kerusi kereta, menyaksikan hasilnya meningkat kepada RM37.3 juta pada 1STK23 berbanding RM9.35 juta setahun sebelumnya. -KOSMO! ONLINE


Gempa bumi kuat gegar barat laut Turkiye
Oleh KOSMO!

23 November 2022, 4:34 pm
ANKARA – Satu gempa bumi kuat berukuran 6.1 pada skala Richter menggegarkan barat laut Turkiye awal pagi ini dan mencederakan sekurang-kurangnya 50 orang.
Gempa bumi cetek itu melanda kira-kira 170 kilometer (km) di timur Istanbul, bandar terbesar negara itu, di mana gegarannya dirasai dengan kuat.
Pihak berkuasa Turkiye berkata, gempa bumi itu direkodkan berukuran 5.9 pada skala Richter, lebih rendah daripada skala 6.1 yang dikeluarkan oleh Pusat Kajian Geologi Amerika Syarikat (USGS).
Pusat gempa cetek itu terletak di daerah Golyaka, wilayah Duzce dan turut menggegarkan bandar-bandar lain yang berdekatan.
“Kami dikejutkan dengan bunyi bising dan gegaran yang kuat. Kami keluar dari rumah dalam keadaan panik dan perlu menunggu di luar,” kata salah seorang penduduk Duzce, Fatma Colak.
Menteri Dalam Negeri, Suleyman Soylu yang melawat Golkaya berkata, seorang penduduk cedera parah selepas melompat dari balkoni kerana panik. Beliau memaklumkan bahawa 70 gegeran susulan telah direkodkan selepas itu.

Imej kejadian memaparkan orang ramai yang berselimut dilihat berada di luar rumah pada awal pagi. Sebilangan mereka menghampar selimut di lantai dan menyalakan api untuk menghangatkan badan.
Soylu berkata, selain beberapa bangsal yang musnah, tiada laporan kerosakan teruk atau bangunan runtuh. Pemantauan bagaimanapun diteruskan.
Menurut Agensi bencana negara, AFAD, bekalan elektrik diputuskan secara terkawal di wilayah Duzce supaya penduduk tidak panik. – AFP


Piala Dunia: Kanada tempang tanpa kelibat Alphonso Davies
Oleh MEJA SUKAN KOSMO!

23 November 2022, 5:53 pm
DOHA – Pengendali Kanada, John Herdman mulakan perang psikologi dengan mendakwa beberapa pemain utama pasukan tidak cergas untuk mengharungi aksi pertama Kumpulan F saingan Piala Dunia 2022 menentang Belgium awal pagi esok.
Menurut Herdman, ramalan kesebelasan utama masih belum dapat didedahkan kerana tahap kecergasan tonggak penting seperti Alphonso Davies, Milan Borjan, Stephen Eustaquio masih lagi dalam proses penilaian pegawai perubatan.
“Davies masih lagi belum berada pada tahap kecergasan yang kita mahukan dan situasi ini bukanlah sesuatu yang mengejutkan selepas dia mengalami kecederaan hamstring ketika mewakili Bayern Munich bulan lalu.
“Justeru, saya masih belum dapat mengesahkan sama ada dia dapat diserapkan dalam kesebelasan utama bertemu Belgium atau sebaliknya dan situasi sama yang dihadapi oleh Borjan serta Eustaquio,” kata Herdman.
Sementara itu, penyerang utama Kanada, Jonathan David optimis barisan pemain memiliki keupayaan untuk mencipta kejutan dengan mencuri mata berharga ketika bertemu The Red Devils nanti.
“Saya rasa tiada apa yang mustahil dalam arena bola sepak antarabangsa khususnya pada kejohanan Piala Dunia yang mana pasukan pilihan sering dikejutkan dengan negara kurang ternama.

“Justeru, saya harap kita juga mampu melakukan perkara yang sama meskipun di atas kertas, Belgium memiliki skuad yang cukup berkualiti tetapi pasukan kami juga apa kurangnya,” kata pemain kelab Lille itu.
Kali terakhir Kanada bermain pada saingan Piala Dunia adalah edisi 1986 di Mexico. – AGENSI


Lebih 100 orang diculik lelaki bersenjata di Nigeria
Oleh KOSMO!

23 November 2022, 6:30 pm
ABUJA – Lebih 100 orang termasuk wanita dan kanak-kanak telah diculik apabila sekumpulan lelaki bersenjata menyerbu empat buah kampung di barat laut negeri Zamfara di Nigeria Ahad lalu, kata Pesuruhjaya Penerangan dan Penduduk Zamfara, Ibrahim Dosara.
Kes-kes penculikan telah menjadi ‘barah’ di barat laut Nigeria apabila sekumpulan lelaki bersenjata menculik sejumlah penduduk dari kampung, lebuh raya dan ladang serta menuntut wang tebusan daripada saudara-mara mereka.
Lebih 40 orang telah diculik dari kampung Kanwa di kawasan kerajaan tempatan Zurmi di Zamfara, kata Ibrahim dan seorang penduduk tempatan.
Seramai 37 orang lagi termasuk wanita dan kanak-kanak dalam komuniti Kwabre telah diculik di kawasan kerajaan tempatan yang sama, tambah penduduk itu yang enggan namanya didedahkan atas sebab-sebab keselamatan.
“Kampung Kanwa kini lengang, penyamun-penyamun membahagikan diri mereka kepada dua kumpulan dan menyerang masyarakat. Mereka menculik kanak-kanak berumur antara 14 hingga 16 tahun dan wanita,” kata individu tersebut.
Di komuniti Yankaba dan Gidan Goga di kawasan kerajaan tempatan Maradun, sekurang-kurangnya 38 orang telah diculik ketika bekerja di ladang, kata penduduk.

Ibrahim menuduh lelaki-lelaki bersenjata itu menggunakan mangsa-mangsa yang diculik sebagai perisai manusia ketika tentera Nigeria melakukan serangan udara.
Tentera Nigeria telah melancarkan beberapa siri serangan udara di Zamfara dan di utara negara berkenaan sekali gus berjaya meneutralkan ramai pemberontak dan mengusir mereka dari tempat persembunyian di hutan simpan yang luas. – Agensi


Anak kelar bapa berbalah duit beli rokok
Oleh KOSMO!

23 November 2022, 5:30 pm
BANGKOK – Seorang lelaki di Pulau Phuket didakwa membunuh bapanya selepas berbalah mengenai wang untuk membeli rokok baru-baru ini, lapor portal berita Thaiger.
Arnon Kammanochart, 26, mengelar leher Uthai Kammanochart, 51, di daerah Thalang pada Isnin lalu dengan mendakwa dia mempertahankan diri ketika bergelut dengan bapanya sebelum bertindak membunuhnya.
Lelaki itu memberitahu polis Thalang bahawa Uthai memintanya membeli rokok menyebabkan pemuda berkenaan pergi ke rumah neneknya untuk mendapatkan wang.
Namun, neneknya enggan memberikan duit lalu dia pulang ke rumah.
Selepas pulang ke rumah, Arnon memberitahu mangsa neneknya enggan memberikan wang kepadanyaa.
Ekoran itu, mangsa berang lalu menendang muka suspek. Suspek kemudian mengambil sebilah pisau untuk mempertahankan diri sebelum mengelar leher dan membunuh mangsa.

Beberapa anggota polis tiba di lokasi tersebut sebelum suspek menyerah diri.
Mereka turut menemui mayat mangsa di atas katil di belakang rumah dengan kesan luka di leher dan mukanya.
Namun, tiada saksi dapat mengesahkan kejadian itu kerana hanya mereka berdua tinggal di rumah berkenaan. – Agensi


[VIDEO] PRU15: Pemimpin PN, BN bertemu di Hotel St. Regis
Oleh HARRITH HISHAM

23 November 2022, 4:10 pm
KUALA LUMPUR – Satu pertemuan antara pimpinan tertinggi Barisan Nasional (BN) dan Perikatan Nasional (PN) dipercayai sedang berlangsung di Hotel St. Regis di sini hari ini.
Tujuan pertemuan itu masih belum dapat dipastikan lagi dan ada dakwaan mengatakan ia berkait dengan isu  gabungan parti bagi membentuk Kerajaan Persekutuan.
Antara pemimpin yang dilihat memasuki pekarangan hotel tersebut adalah Naib Presiden UMNO Datuk Seri Ismail Sabri Yaakob, Timbalan Pengerusi BN Datuk Seri Mohamad Hasan dan Setiausaha Agung PN Datuk Seri Hamzah Zainudin.
Terdahulu, tiga pemimpin Barisan Nasional (BN) hadir ke Istana Negara pada pukul 11.22 pagi tadi untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Tiga pemimpin itu adalah Pengerusi BN Datuk Seri Ahmad Zahid Hamidi, Timbalan Pengerusi BN Datuk Seri Mohamad Hasan, dan Setiausaha Agung BN Datuk Seri Zambry Abdul Kadir.
Dalam perkembangan lain, Seri Paduka Baginda turut menitah perkenan untuk menganjurkan satu Perbincangan Khas Raja-Raja Melayu di Istana Negara esok.

Ia kerana, menurut hemat Baginda, tiada ahli Dewan Rakyat mendapat kepercayaan majoriti mudah untuk dilantik sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan. – KOSMO! ONLINE


Abdul Latif terima Ijazah Kehormat UniMAP
Oleh SYED AZLAN SAYED HIZAR

23 November 2022, 4:15 pm
ARAU – Universiti Malaysia Perlis (UniMAP) menganugerahkan Ijazah Kehormat Sarjana Sains Kemanusiaan kepada jaguh paralimpik negara, Datuk Abdul Latif Romly pada Istiadat Konvokesyen Ke-16 universiti itu di sini hari ini.
Raja Muda Perlis yang juga Canselor UniMAP, Tuanku Syed Faizuddin Putra Jamalullail berkenan menyampaikan Ijazah Kehormat tersebut.
Dua lagi penerima ialah Datuk Dr. Ir. Ts. Annuar Mohd. Saffar yang menerima Ijazah Kehormat Doktor Kejuruteraan dan Profesor Dr. Shinji Shimada dengan Ijazah Kehormat Doktor Pengurusan.
Naib Canselor UniMAP, Prof. Ts. Dr. Zaliman Sauli dalam ucapannya mengucapkan tahniah kepada tiga penerima Ijazah Kehormat berkenaan.
“Jasa bakti mereka (penerima Ijazah Kehormat) bukan sahaja kepada UniMAP tetapi juga kepada pembangunan masyarakat dan negara,” katanya ketika berucap pada sidang pertama Istiadat Konvokesyen ke-16 UniMAP di sini hari ini.
Kata beliau, selain anugerah itu, sidang satu konvokesyen itu turut melibatkan penyampaian empat anugerah khas kepada 11 penerima, 56 Ijazah Doktor Falsafah (PhD) dan 116 ijazah sarjana.- KOSMO! ONLINE


Puteri Balqis tolak ‘reviu’ produk besarkan aset wanita
Oleh HANISAH SELAMAT

23 November 2022, 3:47 pm
PETALING JAYA – Pelakon remaja sensasi, Puteri Balqis mengakui terpaksa menolak untuk membuat ulasan berbayar produk-produk mencantikkan aset wanita seperti pembesaran payudara dan punggung.
Menurut pelakon berusia 15 tahun itu, produk-produk berkenaan sebenarnya tidak bersesuaian dengan usia dan tahap kesihatan mentalnya ketika ini.
Kata Balqis, dia wajib menapis jenis barangan yang mahu diuar-uarkan kepada bakal pelanggan disebabkan perlu mencuba dahulu produk berkenaan sebagai testimoni jujur.
Menerusi satu perkongsian dalam Instagram, pelakon Rampas Cintaku menyenaraikan jenis-jenis produk seperti rawatan pemutihan wajah, jamu, krim payu dara dan punggung serta makanan kesihatan.
Katanya, dalam keadaan kesihatan yang memerlukannya mengambil ubat anti kemurungan dan ubat tidur, dia harus berwaspada dalam pengambilan produk tertentu.
“Ubat anti kemurungan dan ubat tidur yang saya sedang ambil sekarang dosnya agak tinggi dan kuat.

“Pengurus saya kena pastikan produk reviu yang diambil adalah bersesuaian sebelum bersetuju melakukan reviu,” katanya menerusi InstaStory.
Malah ujar pemilik nama lengkap Puteri Balqis Azizi itu, dia berasakan produk memutihkan kulit tidak sesuai untuk diulas olehnya memandangkan dirinya kurang pengetahuan tentang produk tersebut.
“Saya tidak mahu menyampaikan maklumat yang salah. Ada juga minta saya promosi jamu dan krim payudara serta punggung tetapi saya tolak kerana tidak mahu timbulkan isu memandangkan saya bawah umur.
“Macam produk makanan kesihatan pula, ada yang saya cuba pertimbangkan tetapi timbul kesan negatif pada badan sampai muntah dan demam,” tulisnya lagi.
Berikutan itu, aktres yang memulakan kerjaya seni sejak umur dua tahun itu memohon maaf kepada pihak yang meminta khidmatnya dalam memberikan ulasan produk.
“Saya nak minta maaf jika ada antara reviu terpaksa ditolak kerana beberapa produk kurang sesuai untuk saya lakukan,” ujarnya.
Meninjau akaun Instagramnya yang mempunyai 175,000 pengikut, Balqis dilihat kerap membuat ulasan barangan yang digunakan sendiri seperti alat solek, pakaian, penjagaan rambut dan wajah.
Kebijaksanaannya membuat tapisan turut meraih pujian warganet yang rata-rata menyifatkan bintang muda itu tahu apa yang patut dilakukan sebelum menerima sebarang tawaran. – KOSMO! ONLINE


Hamzah keluar meninggalkan kediaman Muhyiddin
Oleh TUAN NURHIDAYAH TUAN AB.GHANI

23 November 2022, 3:45 pm
KUALA LUMPUR – Kenderaan pelbagai guna (MPV) jenis Lexus yang membawa Setiausaha Agung Perikatan Nasional (PN), Datuk Seri Hamzah Zainudin meninggalkan kediaman Tan Sri Muhyiddin Yassin di Bukit Damansara, di sini pada pukul 3.09 petang tadi.
Terdahulu, kenderaan Hamzah dilaporkan memasuki kediaman Muhyiddin sekitar pukul 2 petang tadi.
Turut hadir di kediaman sama, penyandang kerusi Parlimen Maran, Datuk Seri Ismail Abd Muttalib. -KOSMO! ONLINE.


Bubar DUN NS: Keputusan akan dibuat bersama negeri ditadbir PH
Oleh ZAKKINA WATI AHMAD TARMIZI

23 November 2022, 3:56 pm
SEREMBAN – Pembubaran Dewan Undangan Negeri (DUN) Negeri Sembilan dijangka akan dibuat bersama dua buah negeri lain ditadbir kerajaan Pakatan Harapan (PH) iaitu Pulau Pinang dan Selangor.
Menteri Besar Negeri Sembilan, Datuk Seri Aminuddin Harun berkata, setakat ini DUN Negeri Sembilan tidak dibubarkan sehingga habis penggal iaitu pada bulan Jun tahun hadapan.
“Belum ada lagi (cadangan pembubaran DUN), buat kerja dahulu, buat kerja betul-betul, cukup masa kita akan bubarkan.
“Kami ada masa sehingga bulan Jun tahun depan, kami tidak cakap bila (akan dibubarkan) tetapi keputusan akan dibuat bersama,” katanya dalam sidang akhbar selepas mempengerusikan Mesyuarat Mingguan Exco di Wisma Negeri di sini hari ini.-KOSMO! ONLINE


Gajah serang kawasan rumah penduduk Felda Bukit Sagu 1
Oleh NORHAFIZAN ZULKIFLI

23 November 2022, 3:50 pm
KUANTAN – Buat pertama kalinya selepas lebih 40 tahun menetap di Felda Bukit Sagu 1, penduduk di tanah rancangan itu dikejutkan dengan kehadiran sekumpulan gajah yang memusnahkan tanaman berhampiran rumah mereka.
Seorang penduduk, Abu Bakar Nor Mohamed, 65, berkata, mereka pernah menerima ancaman sekumpulan gajah beberapa tahun lalu namun hanya berada pada jarak sekitar satu kilometer dalam ladang dan jauh dari kawasan rumah penduduk.
Namun katanya, kali ini amat berbeza apabila kumpulan gajah terbabit datang memusnahkan tanaman yang berada berhampiran rumah mereka.
“Selama lebih 40 tahun menetap di felda ini, ini kali pertama sekumpulan gajah datang pada jarak yang terlalu dekat,” katanya di sini hari ini.
Menurutnya, ketika keluar meninjau keadaan sekeliling rumahnya itu, dia menemui beberapa ketul najis gajah selain kesan tapak kaki gajah.
Seorang lagi penduduk, Amtingah Kasbullah, 65, berkata, ketika kejadian dia tidak berada di rumahnya kerana menumpang tidur di rumah kawan.

“Saya dapat tahu dari jiran sebelah gajah datang menyerang pagi tadi dan mujurlah ketika kejadian saya tidak berada di rumah dan rumah juga tidak mengalami sebarang kerosakan,”katanya.
Sementara itu, Ahli Dewan Undangan Negeri (ADUN) Sungai Lembing, Ayub Ashri berkata, pihaknya akan mengambil tindakan susulan selepas mendapatkan nasihat dari pihak Jabatan Perlindungan Hidupan Liar dan Taman Negara (Perhilitan) yang turut hadir bagi melihat keadaan tersebut.
“Pihak Perhilitan mencadangkan agar dipasangkan lampu torpedo untuk dipasang bagi mengekang kedatangan gajah kali kedua.
“Kita juga akan berjumpa dengan pihak Felda bagi membincangkan apakah kaedah yang sesuai sama ada memasang pagar gajah atau membina longkang sebagai inisiatif dalam masa terdekat ini. – KOSMO! ONLINE


Amaran hujan lebat, ribut petir di tujuh negeri petang ini
Oleh NURUL IZZATI ZAINI

23 November 2022, 4:14 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di tujuh negeri sehingga pukul 6 petang ini.
MetMalaysia berkata, kawasan di Perak yang akan berdepan dengan cuaca buruk ini adalah Kerian, Larut, Matang Dan Selama dan Hulu Perak.
“Di Pantai Timur, kawasan di Terengganu yang dijangka mengalami ribut petir dan hujan lebat adalah Besut, Setiu, Kuala Nerus dan Kuala Terengganu manakala di Kelantan adalah Jeli, Kuala Krai dan Gua Musang.
“Situasi yang sama turut diramal di Negeri Sembilan (Port Dickson) dan Melaka (Alor Gajah),” ujarnya menerusi kenyataan di laman sesawangnya.
Sementara itu di Sarawak, MetMalaysia meramalkan ribut petir bagi kawasan Kuching, Serian, Samarahan, Sri Aman, Kapit (Kapit dan Belaga), Bintulu dan Miri (Subis, Beluru, Miri dan Marudi).
“Kawasan di Sabah yang turut mengalami cuaca buruk adalah Pedalaman (Keningau dan Tambunan), Pantai Barat (Putatan, Penampang, Kota Kinabalu, Tuaran dan Ranau), Tawau (Tawau dan Lahad Datu) dan Sandakan (Tongod),” kata MetMalaysia. – KOSMO! ONLINE


Gangguan air di Seberang Perai mulai 2 Disember ini
Oleh ISWAN SHAFIQ ISA

23 November 2022, 3:51 pm
SEBERANG PERAI – Beberapa kawasan di Seberang Perai di sini dijangka mengalami masalah gangguan bekalan air berjadual selama 48 jam antara 2 hingga 4 Disember ini.
Perbadanan Bekalan Air Pulau Pinang Sdn. Bhd. (PBAPP) dalam satu kenyataan memberitahu, gangguan bekalan air itu berlaku kerana sebahagian operasi di Loji Rawatan Air (LRA) Sungai Dua terpaksa dihentikan bagi membolehkan kerja-kerja penggantian injap berdiameter 1350 milimeter (mm) dan 1200 mm yang rosak di loji berkenaan dilaksanakan.
Katanya, selain penggantian injap tersebut, PBAPP akan turut menjalankan beberapa kerja pembaikan dan penyelenggaraan pada masa yang sama bagi mengelak gangguan bekalan air berulang di kawasan-kawasan yang sama jika ia dijalankan secara berasingan.
Ini katanya termasuklah kerja pembaikan paip berdiameter 1200 mm di Permatang Ara serta kerja penyelenggaraan oleh Tenaga Nasional Berhad (TNB) di Rumah Pam Bukit Minyak.
“Secara keseluruhannya, sebanyak 197,851 akaun air meliputi tiga daerah iaitu Seberang Perai Utara (SPU), Seberang Perai Tengah (SPT) dan Seberang Perai Selatan (SPS) terjejas dengan gangguan bekalan air berjadual ini.
“Daripada jumlah itu, 24,615 akaun air akan mengalami tekanan air rendah, manakala 173,236 akaun akan terputus bekalan air,” kata kenyataan tersebut.

Antara kawasan yang dijangka mengalami masalah tekanan air rendah termasuklah pekan Bukit Mertajam, Jalan Rozhan, Jalan Kampung 6, Jalan Padang Lalang, Jalan Alma, Jalan Sungai Rambai dan Jalan Damai 7 di SPT.
Sementara itu, 33 kawasan di SPU, 28 kawasan di SPT serta sebahagian besar kawasan di SPS dijangka mengalami masalah tiada bekalan air sepanjang tempoh berkenaan. – KOSMO! ONLINE


Penduduk cemas, atap rumah terbang 4 pagi
Oleh DIYANATUL ATIQAH ZAKARYA

23 November 2022, 3:56 pm
MELAKA – Kira-kira 30 penduduk di Kampung Serkam Darat di sini berdepan detik cemas apabila kediaman mereka dipukul ribut sekitar pukul 4 pagi tadi.
Sebanyak lapan buah rumah dilaporkan mengalami kerosakan dinding rumah dan atap dalam bencana tersebut.
Menurut seorang penduduk, Mohd. Syukri Abdullah, 38, dia terkejut apabila bumbung dapur rumahnya turut tercabut diterbangkan ribut.
“Saya ingat rumah saya terselamat tetapi saya terkejut apabila mendapati bumbung tandas dan dapur diterbangkan ribut.
“Bumbung tandas itu saya sedar telah hilang ketika ingin bersiap-siap ke tempat kerja pada pukul 5 pagi,” katanya ketika ditemui pemberita di sini, hari ini.
Sementara itu, Mohd. Radzi Hamzah, 37, memberitahu, kejadian itu adalah yang pertama kali berlaku selepas menetap di kampung tersebut sejak 40 tahun lalu.

“Kejadian berlaku sekitar pukul 4.30 pagi, saya, isteri serta dua anak terjaga selepas kami terdengar bunyi kuat dentuman kuat dari arah dapur rumah.
“Saya terkejut apabila mendapati sebahagian bumbung rumah ranap dihempap sebatang pokok rambutan yang tumbang akibat ribut,”katanya.
Dalam pada itu, Pengerusi Jawatankuasa Pembangunan dan Keselamatan Komuniti, (JPKK), Kampung Serkam Darat, Hairul Amin Madon berkata, pihaknya telah memaklumkan kejadian tersebut kepada Jawatankuasa Penyelaras dan Pembangunan Dewan Undangan Negeri (JAPERUN) Serkam untuk bantuan lanjut.
Katanya, bantuan awal bagaimanapun telah dihulurkan oleh pasukan Rela bagi kerja-kerja pembersihan kawasan ribut dan pengalihan pokok tumbang. – KOSMO! ONLINE


Manchester United dan Ronaldo akhirnya berpisah
Oleh KOSMO!

23 November 2022, 3:59 pm
LONDON – Teka-teki masa depan Cristiano Ronaldo di Manchester United akhirnya terlerai apabila kedua-dua pihak mencapai kata sepakat untuk menamatkan kontrak berkuat kuasa serta-merta.
Penamatan ini hadir selepas kapten Portugal itu mengeluarkan kenyataan pedas terhadap Red Devils dan menyatakan pendiriannya untuk tidak menghormati pengurus pasukan, Erik ten Hag selepas mendakwa dirinya dikhianati.
“Cristiano Ronaldo akan meninggalkan Manchester United secara persetujuan bersama dan berkuatkuasa serta-merta. Kelab ini mahu menyatakan ucapan terima kasih atas sumbangan besarnya sepanjang dua musim di Old Trafford.
“Dia menjaringkan 145 gol dalam 346 penampilan dan kelab mengucapkan selamat maju jaya kapadanya. Semua orang di Manchester United kekal fokus untuk menunjukkan peningkatan dibawah Erik ten Hag dan akan terus bersatu bagi menghadirkan kejayaan dalam padang,” menurut kenyataan Man. United.
Bulan lalu, Ronaldo sudah pun mencetuskan situasi tegang selepas Ten Hag mendakwa penyerang itu enggan dimasukkan sebagai pemain gantian ketika aksi Liga Perdana Inggeris menentang Tottenham Hotspur.
Ketika menyarung jersi Man. United pada 2003 hingga 2009, Ronaldo memenangi lapan trofi utama. AGENSI


Buruh dicekup bantu siasatan kes rogol kekasih usia 12 tahun
Oleh ROHANA MOHD. NAWI

23 November 2022, 2:50 pm
MACHANG – Seorang buruh ditahan selepas dipercayai merogol kekasihnya yang merupakan seorang kanak-kanak berusia 12 tahun di sebuah rumah di Labok di sini minggu lalu.
Suspek yang berusia 23 tahun dicekup kira-kira pukul 7 malam kelmarin selepas mangsa membuat laporan di Ibu Pejabat Polis Daerah Machang di sini pada pukul 6.40 pagi hari yang sama.
Pemangku Ketua Polis Daerah Machang, Deputi Superintendan Mohd. Zahir Abdullah berkata, berdasarkan keterangan mangsa, suspek yang merupakan teman lelakinya mengambil kanak-kanak itu di rumah kira-kira pukul 12.30 malam pada Khamis lalu.
Menurutnya, mangsa kemudian dibawa ke rumah lelaki tersebut di Labok dan dipercayai dirogol di situ.
“Polis telah menahan suspek selepas menerima laporan mangsa. Siasatan mendapati, suspek mempunyai satu rekod lampau berkait kes persetubuhan bertentangan dengan aturan tabii pada 2012 dan telah dihukum mengikut Seksyen 377C Kanun Keseksaan.
“Mangsa telah dihantar ke Hospital Sultan Ismail Petra, Kuala Krai untuk pemeriksaan lanjut,” katanya dalam satu kenyataan hari ini.

Menurut Mohd. Zahir, suspek kini ditahan reman selama tujuh hari bermula semalam sehingga Isnin depan dan kes disiasat mengikut Seksyen 376 Kanun Keseksaan. – KOSMO! ONLINE


Sindiket samun warga asing menyamar pegawai polis tumpas
Oleh NOOR HASLIZA NUSI

23 November 2022, 2:53 pm
GEORGE TOWN – Polis Pulau Pinang berjaya menumpaskan satu kegiatan sindiket samun melibatkan warga asing yang menyamar sebagai pegawai polis selepas menahan sembilan suspek di Jalan Penang di sini 15 November lalu.
Suspek terdiri seorang lelaki tempatan bersama lapan warga Filipina termasuk seorang wanita berusia antara 30 hingga 50 tahun diberkas sepasukan polis dari Jabatan Siasatan Jenayah Negeri (JSJN) Ibu Pejabat Polis Kontinjen (IPK) Pulau Pinang.
Ketua Polis Pulau Pinang, Datuk Mohd. Shuhaily Mohd. Zain berkata, tangkapan dilakukan selepas pihaknya menerima laporan daripada seorang mangsa samun iaitu lelaki warga Bangladesh yang mengalami kerugian sebanyak RM14,800 pada 13 November lalu.
Menurutnya, hasil siasatan mendapati suspek mula bergiat aktif dalam jenayah samun sejak tahun ini dan mensasarkan mangsa terdiri daripada warga asing di negeri ini, Kuala Lumpur dan Melaka.
“Kesemua suspek warga asing itu mempunyai dokumen pengenalan diri yang sah dan memasuki negara ini menggunakan visa pelancong. Mereka ini juga ada yang menggunakan modus operasi menyamar sebagai pegawai polis.
“Malah, mereka turut menyewa dua buah kereta untuk menjalankan kegiatan jenayah samun tersebut,” katanya dalam sidang akhbar di IPK Pulau Pinang, di sini hari ini.

Beritahunya, polis turut merampas wang tunai berjumlah RM6,265 dan mata wang asing Peso berjumlah 5,840 bersama 13 buah telefon bimbit, 33 keping kad bank dan dua keping pasport.
Jelas Mohd. Shuhaily lagi, menerusi tangkapan tersebut pihaknya juga percaya dapat menyelesaikan 10 kes samun melibatkan warga asing iaitu masing-masing tujuh di negeri ini, dua kes di Kuala Lumpur dan satu kes di Melaka dengan melibatkan kerugian sebanyak RM42,600.
Dalam pada itu katanya, ujian saringan air kencing ke atas suspek mendapati kesemua mereka negatif dadah manakala hanya suspek warga tempatan sahaja mempunyai dua rekod jenayah lampau.
Tambah beliau, kesemua suspek kini direman selama 10 hari sehingga esok mengikut Seksyen 395 dan Seksyen 170 Kanun Keseksaan. – KOSMO! ONLINE


Tun M akur kekalahan Pejuang, mahu fokus penulisan sejarah
Oleh NURUL IZZATI ZAINI

23 November 2022, 3:12 pm
PETALING JAYA – Pengerusi Pejuang, Tun Dr. Mahathir Mohamad, ingin fokus penulisan sejarah dan aktiviti negara selepas kalah teruk dalam Pilihan Raya Umum ke-15 (PRU15) 19 November lepas.
Mahathir yang pernah menjadi Perdana Menteri dua kali, berkata, meskipun beliau sedih, namun menerima pilihan rakyat dengan hati terbuka.
“Saya berharap pihak yang menang akan mendirikan kerajaan Malaysia, dan berdoa pihak tersebut akan dapat pulihkan negara daripada segala masalah yang dihadapi.
“Saya sendiri akan tumpu kepada penulisan berkenaan dengan sejarah dan aktiviti dalam negara kerana banyak peristiwa yang berlaku belum pun direkodkan lagi, termasuk apa yang berlaku di zaman British,” katanya dalam satu kenyataan hari ini.
Tambahnya lagi, segala perancangan Pejuang untuk negara terpaksa digugurkan berikutan Pejuang kalah dalam semua 125 kerusi sekaligus tidak dapat menjadi pembangkang dalam dewan negara.
Mahathir juga berkata, apa yang boleh dilakukan oleh Pejuang sekarang ialah melihat arah pemerintahan pihak yang menang.

Beliau juga terbuka untuk ditemuduga oleh penulis-penulis di Malaysia bagi tujuan aktiviti penulisan. – KOSMO! ONLINE


111 penduduk dipindahkan ban pecah di Tanjong Karang
Oleh ISKANDAR SHAH MOHAMED

23 November 2022, 3:23 pm
KUALA SELANGOR – Masalah ban terus ‘menghantui’ penduduk Tanjong Karang apabila dua ban pecah dalam kejadian pagi ini.
Dalam kejadian kira-kira pukul 4.46 pagi itu menyebabkan 111 mangsa dipindahkan ke pusat pemindahan sementara (PPS) selepas kediaman mereka dilanda banjir.
Dua lokasi itu melibatkan kawasan sekitar Kampung Baru Lembah Pantai dan Kampung Ban RB, Sungai Sireh. Ini adalah kejadian kali ketiga pada bulan ini ban pecah di sekitar Tanjong Karang.
Pengarah Bomba Selangor, Norazam Khamis berkata, pihaknya bergegas ke lokasi pertama di Kampung Lembah Pantai selepas menerima panggilan kecemasan pukul 4.47 pagi.
“Pemeriksaan mendapati kawasan rumah dihuni 92 penduduk di kawasan itu dinaiki air mencecah 0.5 meter. Banjir itu berlaku berikutan ban pecah di lokasi berhampiran dan hujan lebat berterusan sejak pukul 2 pagi tadi,”katanya ketika dihubungi hari ini.
Jelas beliau, kejadian ban pecah turut dilaporkan berlaku di Kampung Ban RB pukul 7.30 pagi tadi.

“Kawasan rumah 19 mangsa itu dinaiki air sedalam 0.2 meter dan berada dalam keadaan statik. Paras air ketika ini didapati mula menunjukkan penurunan namun pemantauan lanjut masih dilakukan,” ujarnya.
Tambah Norazam, kesemua mangsa ditempatkan di dua PPS iaitu Dewan Serbaguna Kampung Baru Lembah Pantai dan Sekolah Kebangsaan (SK) Sungai Sireh.-KOSMO!ONLINE


Wanita Indonesia pukul kucing jalanan sampai mati dijel 6 bulan
Oleh NUZULSHAM SHAMSUDDIN

23 November 2022, 3:19 pm
PETALING JAYA – Perbuatan kejam seorang wanita warga Indonesia memukul seekor kucing jalanan (stray cat) menggunakan penyapu sehingga mati berbalas apabila dia dihukum penjara enam bulan oleh Mahkamah Sesyen di sini hari ini.
Hakim Azrul Darus menjatuhi hukuman itu terhadap Hotimah, 60, selepas peniaga pisang goreng tersebut mengaku bersalah atas pertuduhan yang disabitkan ke atasnya.
Mahkamah memerintahkan hukuman penjara itu bermula dari tarikh jatuh hukuman hari ini.
Hotimah selaku orang kena saman (OKS) didapati dengan kejam memukul kucing jantan menggunakan penyapu pukul 7.45 pagi, 20 Ogos lalu di sebuah kedai tidak bernombor tepi jalan, Serdang Jaya, Seri Kembangan di sini.
Bagi kesalahan itu, OKS didakwa mengikut Seksyen 29(1)(a) Akta Kebajikan Haiwan 2015 (akta 772) dan boleh dihukum di bawah Seksyen 29(1) akta sama.
Seksyen itu memperuntukkan denda maksimum RM100,000 atau penjara tidak melebihi tiga tahun atau kedua-duanya.

Terdahulu, Hotimah yang tidak diwakili peguam merayu agar dikenakan hukuman ringan dengan alasan menghidap sakit jantung.
Pegawai Pendakwa Jabatan Perkhidmatan Vaterinar Selangor, Mohd. Sharif Sabran bagaimanapun memohon hukuman berat sebagai pengajaran kepada OKS.- KOSMO! ONLINE


Bekas suami mohon doakan Nad Zainal
Oleh NUR EMIRA SAIZALI dan MOHD. HAIKAL ISA

23 November 2022, 2:56 pm
PETALING JAYA – Tidak terkecuali berasa bimbang, bekas suami Nad Zainal, Faliq Amiruddin memohon doa baik-baik orang ramai terhadap pelakon itu yang kini sedang berjuang akibat komplikasi paru-paru berdarah.
“Kita minta doakan yang baik-baik untuk Nad Zainal,” ujar Faliq ringkas.
Nad kini dilaporkan kritikal dan dirawat dalam unit rawatan rapi (ICU)di Hospital Pakar Ampang Puteri sejak Isnin lalu.
Faliq juga meminta diberikan ruang buat dirinya dan keluarga sepanjang berhadapan dengan ujian tersebut.
“Maaf, saya sedang serabut dengan banyak perkara sekarang. Kami mohon orang ramai dapat mendoakan yang terbaik buat Nad.
“Beri ruang untuk saya dan keluarga untuk mendepani ujian ini dengan cekal,” katanya ketika dihubungi Kosmo! Online sebentar tadi.

Pada masa sama, dia juga memaklumkan dua anaknya iaitu Fahad Ibrahim, 6, dan Budi Kalsom, setahun kini berada bawah jagaannya.
“Anak-anak semua ada dengan saya sekarang ini. Maaf saya tak boleh beri komen panjang,” ujarnya.
Hari ini, industri hiburan dikejutkan dengan perkongsian aktor, Ungku Ismail yang memberitahu Nad atau nama penuhnya Farah Nadia Zainal Abidin berada dalam kritikal.
Pelakon drama Cina Buta itu terpaksa ditidurkan selama dua hari selepas dimasukkan ke ICU susulan mengalami paru-paru berdarah.
Semalam, Nad, 32, dilaporkan menerima rawatan di sebuah hospital swasta selepas dua hari mengalami masalah kesihatan yang dipercayai akibat simptom Long Covid.
Difahamkan, Nad pernah dijangkiti Covid-19 pada 13 Mac lalu, namun tidak mengalami sebarang gejala teruk.
Sementara sekitar April lalu, dia yang popular menerusi drama Takdir Yang Tertulis mendedahkan mengalami batuk berkahak akibat pasca Covid-19 sehingga menyukarkannya untuk bekerja.
Sebagai info, Nad pada 3 September lalu mengesahkan sudah bercerai dengan Faliq selepas tujuh tahun berumah tangga.
Tidak lama kemudian, dia meraih perhatian ramai apabila muncul dengan imej bertudung dan mengakui sedang belajar untuk terus kekal dengan penampilan tersebut. – KOSMO! ONLINE


Mahkamah: Larangan merokok di premis makanan kekal
Oleh NORLIZAH ABAS

23 November 2022, 3:03 pm
PUTRAJAYA – Mahkamah Rayuan hari ini memutuskan larangan merokok di semua premis makanan yang dikuatkuasakan oleh Kementerian Kesihatan sejak 1 Januari 2019, munasabah dan tidak melanggar Perlembagaan Persekutuan.
Panel tiga hakim diketuai oleh Datuk Yaacob Md. Sam sebulat suara berpuas hati tindakan merokok di tempat awam bukan hak asasi yang perlu dilindungi di bawah Perlembagaan.
Mahkamah berpendapat, larangan itu tidak mendiskriminasikan mana-mana pihak atau bercanggah dengan Perkara 8 Perlembagaan Persekutuan kerana ia terpakai kepada semua individu yang mengunjungi premis makanan.
Panel itu yang turut dianggotai oleh Hakim Mahkamah Rayuan Datuk M. Gunalan dan Hakim Mahkamah Tinggi Datuk Lim Chong Fong memutuskan demikian selepas menolak rayuan tujuh individu.
Mahkamah tidak memerintahkan sebarang kos kerana kes itu melibatkan intepretasi undang-undang dan kepentingan awam.
Tujuh individu tersebut merayu keputusan Mahkamah Tinggi pada 29 Oktober 2019 yang menolak permohonan semakan kehakiman mereka untuk mendapatkan perintah certiorari bagi membatalkan keputusan Kementerian Kesihatan melaksanakan larangan merokok di kedai makan.

Mereka ialah Mohd. Hanizam Yunus, 55, Zulkifli Mohamad, 60, Mohd. Laisani Dollah, 49, Mohd. Sufian Awaludin, 38, Ridzuan Muhammad Noor, 56, Mohd. Yazid Mohd. Yunus, 51, dan Yuri Azhar Abdollah, 43.
Hakim Gunalan ketika membacakan penghakiman itu berkata, mahkamah tidak melihat bahawa larangan itu merupakan satu ketidakadilan kerana Kementerian Kesihatan telah mengambil kira faktor kepentingan awam seperti tahap kesihatan pengunjung dan pelanggan premis makanan.
Panel itu turut berpuas hati terhadap dapatan Mahkamah Tinggi bahawa kementerian telah mendapatkan maklum balas awam namun tiada bantahan diperolehi daripada orang ramai berhubung cadangan melaksanakan larangan merokok.
Sehubungan itu, mahkamah berpendapat hakim Mahkamah Tinggi tidak terkhilaf dari segi undang-undang dan fakta ketika menolak semakan kehakiman yang difailkan oleh semua perayu.
“Tiada asas bagi panel ini untuk mengganggu atau campur tangan terhadap keputusan Mahkamah Tinggi. Dengan ini rayuan ditolak dan keputusan Mahkamah Tinggi dikekalkan,” ujar Hakim Gunalan.- KOSMO! ONLINE


Pengerusi PFP didakwa perdagang 10 mangsa untuk eksploitasi kerja
Oleh SITI NUR MAS ERAH AMRAN

23 November 2022, 3:35 pm
SEBERANG PERAI – Bekas ahli politik yang juga Pengerusi Penang Front Party (PFP) mengaku tidak bersalah di Mahkamah Sesyen Butterworth di sini hari ini atas 10 pertuduhan memperdagangkan 10 warga tempatan bagi tujuan eksploitasi kerja, sembilan bulan lalu.
Tertuduh, Datuk Ooi Khar Giap, 55, bagaimanapun mengaku tidak bersalah selepas pertuduhan terhadap mereka dibacakan jurubahasa mahkamah di hadapan Hakim Noor Aini Yusof.
Turut didakwa atas kesalahan sama ialah seorang wanita, Chye Lay Hoon, 52.
Menurut pertuduhan, pengarah syarikat dan pengurus sumber manusia itu didakwa dalam mencapai niat bersama telah memperdagangkan 10 warga tempatan bagi tujuan buruh paksa di sebuah premis di Taman Tangling Indah, Simpang Ampat di Seberang Perai Selatan (SPS).
Kedua-dua tertuduh didakwa melakukan kesalahan itu dari 14 Februari 2022 sehingga 27 Oktober lalu.
Mereka dituduh mengikut Seksyen 12 Akta Antipemerdagangan Orang dan Anti Penyeludupan Migran 2007 yang dibaca bersama Seksyen 34 Kanun Keseksaan yang memperuntukkan hukuman penjara hingga 20 tahun dan boleh dikenakan denda, jika sabit kesalahan.

Dalam pada itu, turut dihadapkan ke mahkamah berkenaan ialah dua pekerja pengarah syarikat iaitu Lim Yong Choon, 47 dan Woong Chew Hoe,40. Masing-masing turut mengaku tidak bersalah atas 20 pertuduhan bersubahat bersama dua tertuduh dengan memperdagangkan orang bagi tujuan eksploitasi kerja pada tarikh dan tempat yang sama.
Yong Choon dan Chew Hoe didakwa mengikut Seksyen 109 Kanun Keseksaan dan dibaca bersama Seksyen 12 Akta Antipemerdagangan Orang dan Anti Penyeludupan Migran 2007 yang memperuntukkan hukuman penjara hingga 20 tahun dan boleh dikenakan denda, jika sabit kesalahan.
Hakim membenarkan keempat-empat tertuduh diikat jamin RM362,000 dengan seorang penjamin dan syarat tambahan iaitu perlu melapor diri di balai polis berhampiran setiap bulan selain pasport diserahkan kepada mahkamah.
Mahkamah kemudiannya menetapkan 4 Januari depan untuk sebutan semula kes. – KOSMO! ONLINE


Surat palsu, Ahmad Zahid nafi letak jawatan
Oleh KOSMO!

23 November 2022, 2:43 pm
PETALING JAYA – Pengerusi Barisan Nasional (BN) yang juga Presiden UMNO, Datuk Seri Ahmad Zahid Hamidi menafikan dakwaan peletakan jawatan seperti yang dinyatakan dalam surat palsu tersebar melalui media sosial.
Berdasarkan hantaran Facebook, beliau memohon supaya tidak mengeruhkan lagi keadaan.
Surat palsu peletakan jawatan Ahmad Zahid.
“Surat yang telah disebarkan seperti berikut adalah palsu dan rekaan manusia yang tidak bertanggungjawab. Mohon doakan yang terbaik untuk dalam keadaan sekarang ini,” tegasnya hari ini.
Mengikut surat palsu tersebut, ia mendakwa kononnya satu mesyuarat tergempar telah diadakan dengan dihadiri oleh pemimpin utama setiap parti gabungan Barisan Nasional (BN) dan pimpinan tertinggi BN.
Selain itu, ia mendakwa beberapa keputusan telah dicapai untuk menentukan gabungan mana yang akan disokong BN, sama ada Perikatan Nasional (PN) atau Pakatan Harapan (PH) pada hari ini.
Dalam surat palsu tersebut, turut didakwa Ahmad Zahid dengan berat hati meletakkan jawatan sebagai Pengerusi BN dan Presiden UMNO atas dasar tanggungjawab di atas kekalahan besar BN pada Pilihan Raya Umum ke-15 (PRU15).

Malah, ia turut mendakwa Datuk Seri Ismail Sabri Yaakob akan memangku jawatan sebagai Pengerusi BN dan Presiden UMNO sehingga pemilihan UMNO diadakan pada Januari 2023. – KOSMO! ONLINE


Keluarga bela ular sawa batik seberat 100 kg
Oleh AIMUNI TUAN LAH

23 November 2022, 3:08 pm
GUA MUSANG – Sebuah keluarga di Rancangan Kemajuan Tanah (RKT) Kesedar Jeram Tekoh di sini menjadikan seekor ular sawa batik sebagai haiwan peliharaan mereka sejak sembilan tahun lalu.
Kamarul Aiman Kamarudin, 25, berkata, keluarganya mula memelihara ular sawa yang diberi nama Miko itu ketika haiwan reptilia berkenaan baru sahaja menetas.
Katanya, selepas sembilan tahun, Miko kini semakin membesar apabila beratnya sudah mencecah 100 kilogram dan panjangnya lebih lima meter.
“Miko dibawa pulang ke rumah oleh bapa saudara selepas membelinya pada harga RM150 ketika itu.
“Sejak daripada ia kecil, kami mula sayangkan Miko dan menjaganya sepenuh kasih sayang,” katanya.
Menurut Kamarul Aiman, dia turut mendapat bantuan menjaga Miko daripada neneknya, Halimah Abdullah, 67, dan ibunya, Susilawati Mohd. Noor, 47.

Katanya, mereka menyediakan sangkar khas untuk menempatkan Miko di luar rumah dan hanya membawanya keluar jika orang ramai ingin melihatnya lebih dekat.
“Miko makan dua hingga tiga ekor ayam seberat enam kilogram yang diberi dua minggu sekali.
“Miko juga senang dijaga apabila kami membersihkannya ketika kotor dan sentiasa menjaga kebersihan kawasan tempat tinggalnya,” katanya ketika ditemui pemberita semalam.-KOSMO! ONLINE


PM10: Anwar jamin lindungi kedudukan Melayu, Islam
Oleh NUR HUDA MUSA

24 November 2022, 10:06 pm
KAJANG – Perdana Menteri, Datuk Seri Anwar Ibrahim menegaskan bahawa kerajaan pimpinannya memberi jaminan melindungi hak orang Melayu dan kedudukan Islam serta kedudukan Raja-Raja Melayu.
Menurut Anwar lagi, antara fokus utama beliau untuk pemulihan ekonomi dan integriti dalam pentadbiran kerajaan.
“Kerajaan akan mendukung hak orang Melayu dan kedudukan Islam yang termaktub di bawah Perlembagaan Persekutuan,” katanya dalam sidang media di sini hari ini. – KOSMO! ONLINE


Piala Dunia: Korea Selatan, Uruguay sama ‘handal’
Oleh MEJA SUKAN KOSMO!

24 November 2022, 11:18 pm
DOHA – Pasukan Korea Selatan berjaya mencuri satu mata berharga selepas mengikat Uruguay 0-0 pada perlawanan pertama Kumpulan H saingan Piala Dunia 2022 di Stadium Education City sebentar tadi.
Pada aksi tersebut, skuad Uruguay yang dikendalikan oleh Diego Alonso membariskan kesebelasan terbaik dengan menyenaraikan gandingan dua penyerang berbisa, Darwin Nunez dan Luis Suarez.
Skuad Taeguk Warriors juga tidak ketinggalan meletakkan pasukan terbaik pada aksi kali ini dengan pemain sensasi Tottenham Hotspur, Son Heung-min mengetuai pasukan selain kehadiran tonggak pertahanan Napoli, Kim Min-jae.
Wakil daripada Asia itu terlebih dahulu memiliki peluang untuk melakukan serangan tetapi percubaan yang dilakukan oleh Hwang Ui-jo pada minit ke-34 sedikit tersasar.
Pasukan La Celeste memperkemaskan serangan dengan percubaan pertahan veteran, Diego Godin sebelum penghujung babak pertama sekadar menggegarkan palang gol.
Bersambung pada babak kedua, tempo perlawanan kekal seimbang seperti separuh masa pertama dengan kedua-dua pasukan saling menunjukkan corak permainan berdisiplin khususnya di benteng pertahanan.

Pasukan Uruguay yang menduduki ranking ke-14 dunia terdesak untuk mencari gol kemenangan dan memasukkan penyerang veteran, Edinson Cavani dalam usaha mengutip tiga mata berharga.
Peluang terbaik mereka hadir pada masa kecederaan menerusi rembatan yang dilakukan oleh Federico Valverde tetapi palang sekali lagi menjadi penghalang ketika penjaga gol Korea, Kim Seung-gyu sudah pun tertewas.
Keputusan seri tanpa jaringan kekal sehingga tamat perlawanan. – KOSMO! ONLINE


PM10: Jokowi antara yang terawal ucap tahniah buat Anwar
Oleh KOSMO!

24 November 2022, 8:57 pm
PETALING JAYA- Presiden Indonesia, Joko Widodo (Jokowi) antara yang terawal menghubungi Datuk Seri Anwar Ibrahim selepas pelantikannya sebagai Perdana Menteri Malaysia ke-10.
Di dalam satu video yang dikongsi oleh Anwar Ibrahim sendiri di akaun Twitternya, menunjukkan Jokowi menghubunginya bagi mengucapkan tahniah atas berita baik itu.
“Terima kasih Presiden Indonesia Bapak Joko Widodo yang menjadi kepala negara pertama yang menghubungi saya mengucapkan tahniah.
“Saya tegaskan Indonesia merupakan sahabat sejati Malaysia dan saya mengharapkan hubungan dagang dan bisnis, investasi, budaya dan isu pekerja dapat dipertingkatkan,” ciapnya.

Tambah Anwar lagi, persahabatan antara Malaysia dan Indonesia semestinya akan diperkukuhkan lagi selepas ini. – KOSMO! ONLINE


PM10: Cuti umum Isnin depan – Anwar
Oleh NUR HUDA MUSA

24 November 2022, 9:37 pm
KAJANG – Perdana Menteri, Datuk Seri Anwar Ibrahim mengumumkan hari cuti umum pada Isnin susulan kejayaannya menerajui kerajaan baharu.
Anwar pada sidang media pertamanya sebagai Perdana Menteri malam ini berkata, beliau sudah berjanji untuk melaksanakan cuti pada Isnin.
“Tetapi hari Isnin hari itu belum beres, maka hari ini sudah beres baru kita bawa ke Isnin minggu depan,” katanya.
Terdahulu, Anwar sebelum ini yakin bahawa beliau yang akan mengumumkan cuti umum selepas keputusan Pilihan Raya Umum Ke-15 (PRU15) diperoleh pada 19 November nanti.
Keyakinan Pakatan Harapan (PH) akan memenangi PRU15 dan beliau akan menjadi Perdana Menteri itu diucapkannya ketika menyampaikan ceramah pada program Jelajah Mega Harapan di Dataran Taman Indah, Tampin, Negeri Sembilan pada 7 November lalu.
Dalam pada itu, katanya, kerajaan perpaduan diterajui beliau meletakkan tiga komponen terbesar iaitu Pakatan Harapan (PH), Barisan Nasional (BN), dan Gabungan Parti Sarawak (GPS).

Menurut beliau, dengan jumlah induk itu kekuatan PH sebagai blok terbesar dalam Parlimen diikuti BN (30)  dan GPS (22).
“Kami dapat pengesahan daripada Abang Johari bahawa mereka bersama dalam kerajaan perpaduan.
“Maka, soal kestabilan tidak berbangkit. Turut disertai Warisan, Muda, dan Bebas,” katanya.
Anwar berkata, beliau tidak menolak kemungkinan penyertaan parti-parti yang lain.
“Saya tetap bersedia menerima semua yang lain untuk menjadikan negara ini satu.
“Saya menunggu rakan-rakan dari Perikatan Nasional (PN) walaupun kenyataan pengerusinya kurang memberangsangkan,” ujarnya.
Anwar turut memaklumkan sidang Parlimen akan dibuat pada 19 Disember ini.- KOSMO! ONLINE


PM10: Calon Timbalan Perdana Menteri bakal diisi wakil BN atau GPS
Oleh NUR HUDA MUSA

24 November 2022, 9:59 pm
KAJANG – Perdana Menteri, Datuk Seri Anwar Ibrahim memaklumkan calon Timbalan Perdana Menteri akan diisi sama ada oleh wakil Barisan Nasional (BN) atau Gabungan Parti Sarawak (GPS).
Beliau berkata, jawatan itu akan diisi dari komponen kuat yang lain.
Bagaimanapun beliau berkata, perkara itu belum dibincangkan dan akan dimaklumkan nanti.
“Saya beritahu bila saya dah tahu,” katanya semasa sidang media di sini hari ini.
Sementara itu, ketika ditanya adakah `kluster mahkamah’ akan diberikan jawatan dalam Kabinet, beliau memerlukan masa untuk membincangkan perkara tersebut.
“Pendirian PH jelas, tetapi oleh kerana ini adalah kerajaan perpaduan maka, kita akan berbincang dengan yang lain.

“Bagi ruang untuk kita berbincang,” katanya. – KOSMO! ONLINE


Lelaki langgar gajah berdepan tindakan undang-undang
Oleh KOSMO!

24 November 2022, 9:30 pm
BANGKOK – Seorang lelaki di Thailand berdepan pertuduhan melanggar Akta Taman Negara selepas kereta dipandunya merempuh seekor gajah di Taman Negara Khao Yai, wilayah Nayok, lapor laman berita Thaiger semalam.
Kawin Kaewkong, 49, cedera ketika kejadian dan dihantar ke Hospital Pak Chong untuk menerima rawatan. Pegawai taman negara masih mencari gajah yang cedera untuk memberikan rawatan.
Kejadian itu berlaku kira-kira pukul 7 malam (waktu tempatan) pada Selasa lalu di Jalan No. 3077 antara pintu masuk taman negara di Nakhon Nayok dan pejabat taman negara di Prachin Buri.
Kawin merempuh gajah itu dengan kuat sehingga ia terjatuh di atas keretanya. Dia memberitahu renjer hutan bahawa gajah itu melarikan diri ke dalam hutan selepas dilanggar.
Ketua Taman Negara Khao Yai, Chaiya Huayhongthong berkata, pasukannya menjalankan operasi pencarian sejak pukul 8 pagi (waktu tempatan) semalam namun ia gagal ditemui.
Chaiya percaya ia adalah seekor gajah muda yang selalu muncul bersama kumpulannya di lokasi kejadian. Misi pencarian itu berbahaya kerana banyak gajah, lembu dan haiwan lain hidup di kawasan itu dan boleh membahayakan renjer hutan.

Menurut Chaiya, kemalangan itu berlaku kerana Kawin memandu terlalu laju di kawasan gelap. Beliau menggesa pengguna jalan raya untuk lebih berhati-hari dan mengurangkan kelajuan ketika memandu di kawasan taman negara.
Jika sabit kesalahan, Kawan berdepan hukuman penjara tidak lebih satu bulan atau denda tidak melebihi 1,000 baht (RM125) atau kedua-duanya sekali. – Agensi


[VIDEO] PM jawab panggilan Erdogan ketika sidang akhbar tular
Oleh NUR HUDA MUSA

24 November 2022, 10:30 pm
KAJANG – Perdana Menteri, Datuk Seri Anwar Ibrahim menerima ucapan tahniah daripada Presiden Turkiye, Recep Tayyip Erdogan atas pelantikannya sebagai Perdana Menteri yang ke-10.
Ucapan itu disampaikan melalui panggilan telefon sebaik sahaja Anwar tiba di Sungai Long Golf & Club House, di sini bagi sidang akhbar pertamanya sebagai Perdana Menteri.
Perbualan antara Anwar dan Erdogan turut dapat didengari media serta penyokong yang hadir pada sidang akhbar ini.
Anwar ketika perbualan itu berkata, beliau akan memastikan kerjasama Malaysia dan Turkiye diperkukuhkan lagi. – KOSMO! ONLINE


FIFA beri amaran sekat siaran Piala Dunia di Thailand selepas akses haram dikesan
Oleh KOSMO!

24 November 2022, 9:00 pm
BANGKOK – Persekutuan Bola Sepak Antarabangsa (FIFA) menggesa Thailand mengetatkan sistem keselamatannya untuk siaran Piala Dunia Qatar 2022 selepas akses isyarat Bangkok dikesan telah digunakan di negara-negara lain, lapor laman berita Thaiger semalam.
FIFA memberi amaran bahawa siaran Thailand akan dihentikan jika negara itu gagal mematuhi peraturan dan mengetatkan aspek keselamatan.
Pihak Berkuasa Sukan Thailand (SAT) sebelum ini mengumumkan bahawa akses kepada isyarat penyiaran negara tersebut telah bocor. Isyarat itu dikesan di negara-negara yang melanggar syarat FIFA.
FIFA kemudian menggesa pengendali penyiaran Bangkok mengetatkan sistem keselamatan dengan mematuhi cadangan mereka secepat mungkin. Jika tidak, isyarat akan diputuskan dan skrin tiada siaran.
SAT telah menjemput Suruhanjaya Penyiaran dan Telekomunikasi Negara (NBTC) menghadiri mesyuarat pukul 4 petang (waktu tempatan) kelmarin. Kesimpulan dan butiran mengenai isu tersebut akan dikemas kini kemudian oleh SAT.
FIFA pada awalnya mengenakan bayaran 1.6 billion baht (RM201.08 juta) kepada Thailand untuk akses tersebut. Setelah rundingan, FIFA bersetuju mengurangkan bayaran sebanyak 200 juta baht (RM25.1 juta), tetapi Bangkok masih bergelut dari segi pembayaran.

Thailand memeterai perjanjian itu dua hari sebelum Piala Dunia 2022 dimulakan dengan meminta dana sektor swasta. Syarikat minuman, PTT dan True Corporation akhirnya bersetuju untuk membantu Thailand. – Agensi


PRU15: Calon Warisan Padang Serai tidak boleh tarik diri
Oleh KOSMO!

24 November 2022, 10:53 pm
KULIM – Calon Parti Warisan (Warisan) bagi Parlimen Padang Serai, Mohd. Bakhri Hashim tidak boleh menarik diri daripada Pilihan Raya Umum ke-15 (PRU15) kerana penyertaannya telah disahkan.
Pegawai Pengurus Pilihan Raya Parlimen Padang Serai, Datuk Abdul Bari Abdullah berkata, Mohd. Bakhri masih dikira sebagai calon walaupun partinya membuat keputusan untuk menarik diri hari ini.
“Tiada dimaklumkan (menarik diri) hari ini. Tak boleh tarik diri setelah masuk (penamaan). Kertas undi pun kita dah hantar untuk cetak lepas selesai penamaan calon pagi ini.
“Malah, dalam peraturan tak boleh tarik diri dan kalau tarik diri juga nama beliau tetap ada. Mereka kena rujuk ibu pejabat Suruhanjaya Pilihan Raya (SPR),” katanya di sini hari ini.
Terdahulu, Setiausaha Agung Warisan, Datuk Loretto Padua Jr. berkata, pihaknya memutuskan untuk tidak bertanding pada PRU15 di Parlimen Padang Serai dan telah memaklumkannya kepada SPR.
Mohd. Bakhri yang telah mengesahkan dirinya sebagai calon pada 5 November lalu tidak hadir pada proses penamaan calon pada pagi tadi.

Suruhanjaya Pilihan Raya (SPR) memutuskan PRU15 bagi Parlimen Padang Serai ditangguhkan kepada 7 Disember ini susulan kematian calon Pakatan Harapan (PH) sebelum ini, mendiang M. Karupaiya.
Kerusi itu menyaksikan pertembungan enam penjuru membabitkan calon PH, Barisan Nasional (BN); Perikatan Nasional (PN); Pejuang; Warisan dan seorang calon bebas. – KOSMO! ONLINE


PM10: Saya tolak gaji PM – Anwar
Oleh NUR HUDA MUSA

24 November 2022, 9:43 pm
KAJANG- Perdana Menteri, Datuk Seri Anwar Ibrahim tetap dengan pendirian tidak akan terima gaji Perdana Menteri.
Beliau berkata, langkah itu diambil bagi memulihkan keyakinan rakyat.
“Saya telah umumkan bahawa langkah pertama untuk memulihkan keyakinan rakyat supaya tidak melihat menteri tanpa kira parti, agama.
“Saya memilih untuk menolak gaji Perdana Menteri,” katanya pada sidang media di sini hari ini. – KOSMO! ONLINE


Festival bertukar cemas, belon udara hempap pengunjung
Oleh KOSMO!

24 November 2022, 8:00 pm
LEON, MEXICO – Kira-kira 60,000 pengunjung cemas dan bertempiaran melarikan diri  apabila bakul belon udara panas  terhempas ke atas mereka ekoran angin kencang, mengakibatkan 12 orang cedera, lapor akhbar Daily Star semalam.
Insiden berlaku semasa  Festival Belon Udara Panas Antarabangsa di Leon, Mexico, 19 November lalu. Ketika kejadian, ramai pengunjung menantikan persembahan penghibur, DJ Martin Garrix dan Tiesto.
Sebilangan pengunjung cedera dan mengalami lebam selepas beberapa bakul menghempap mereka dengan ada yang mengalami trauma.
Enam daripada mangsa yang cedera dibawa ke hospital untuk menjalani pemeriksaan bagi mengesan sebarang kecederaan serius, manakala enam lagi tiba kemudian disebabkan kesesakan lalu lintas.
Kesemua mereka bagaimanapun telah dibenarkan pulang ke rumah.
Menurut laporan, beberapa belon udara panas tersebut tidak berlepas seperti dirancang disebabkan cuaca buruk. – Agensi


PM10: Duta Jepun ke Malaysia ucap tahniah
Oleh NUR HUDA MUSA

24 November 2022, 6:45 pm
KAJANG – Duta Jepun ke Malaysia, Takahashi Katsuhiko mengucapkan tahniah kepada Pengerusi Pakatan Harapan, Datuk Seri Anwar Ibrahim yang dilantik sebagai Perdana Menteri ke-10 hari ini.
Ucapan itu disampaikan melalui satu ciapan di Twitternya tadi.
“Tahniah diucapkan kepada Datuk Seri Anwar Ibrahim yang telah mengangkat sumpah sebagai Perdana Menteri ke-10 hari ini.
“Diharapkan kerajaan baharu akan menerajui Malaysia ke arah perpaduan dan seterusnya menggalakkan hubungan baik antara Jepun dan Malaysia,” katanya.
Terdahulu, Seri Paduka Baginda Yang di-Pertuan Agong, Al-Sultan Abdullah Ri’ ayatuddin Al-Mustafa Billah Shah berkenan melantik Anwar sebagai Perdana Menteri selaras dengan kuasa Baginda yang diperunfukkan di bawah Perkara 40(2)(a) dan Perkara 43(2)(a) Perlembagaan Persekutuan. – KOSMO! ONLINE


Kes penipuan tekan ‘link’ RM3.64 juta kerugian direkodkan
Oleh NOR SHAFAWATI YUP

24 November 2022, 7:02 pm
SEREMBAN – Jabatan Siasatan Jenayah Komersial Negeri Sembilan telah merekodkan jumlah kerugian sebanyak RM3.64 juta melibatkan kes penipuan tekan ‘link’ dengan 321 kertas siasatan telah dibuka sepanjang tahun ini.
Ketua Polis Negeri Sembilan, Deputi Komisioner, Ahmad Dzaffir Mohd. Yussof berkata, jumlah itu direkodkan sejak Januari hingga 10 November lalu dan berlaku peningkatan berbanding 196 kertas siasatan dengan jumlah kerugian RM2.5 juta pada tahun lalu.
“Kes penipuan tekan ‘link’ atau pautan ini biasanya berlaku apabila mangsa menerima ‘link’ daripada pihak sindiket meminta dimasukkan maklumat akaun bank.
“Mangsa juga akan memberikan nombor pas pengesahan transaksi (OTP) selain kata laluan berkaitan,” katanya dalam kenyataan di sini hari ini.
Menurut Ahmad Dzaffir, tindakan tersebut menyebabkan pihak sindiket dapat mengambil alih akaun mangsa dan seterusnya mereka dapat membuat pindahan wang ke akaun lain tanpa pengetahuan mangsa.
“Antara kes penipuan yang menggunakan modus operandi ini ialah kes penipuan menawarkan hadiah kononnya daripada Shopee, Lazada dan platform e-dagang lain.

“Kes penipuan menawarkan kerja sambilan untuk ‘like post’ barangan yang kononnya dijual, kemudian mangsa dijanjikan komisen dengan syarat perlu membuat beberapa bayaran,” katanya.
Jelas Ahmad Dzaffir, seterusnya kes penipuan untuk mendapatkan perkhidmatan pembersihan rumah dan Macau Scam.
Sehubungan itu, beliau berkata, pihak polis
ingin menasihatkan orang awam agar lebih berhati-hati apabila berurusan dengan mana-mana pihak.
“Jangan dikongsi sebarang maklumat atau kata laluan bank mahu pun OTP apabila diminta ketika mengisi maklumat daripada ‘link’ yang diberikan,” katanya. – KOSMO!  ONLINE


Ismail Sabri ucap terima kasih kepada seluruh Keluarga Malaysia
Oleh NUR HUDA MUSA

24 November 2022, 8:25 pm
KAJANG – Bekas Perdana Menteri, Datuk Seri Ismail Sabri Yaakob mengucapkan terima kasih kepada Keluarga Malaysia dan keluarga penjawat awam, terutama petugas barisan hadapan yang telah bersama-sama dengannya sepanjang beliau memegang jawatan tersebut.
Ismail Sabri dalam satu kenyataan berkata, beliau amat menghargai sokongan Keluarga Malaysia dalam membantu pentadbirannya serta ketika mendepani cabaran dan memastikan Malaysia terus berada di landasan pemulihan kesihatan, politik dan ekonomi.
Beliau turut mengucapkan tahniah kepada Pengerusi Pakatan Harapan, Datuk Seri Anwar Ibrahim yang dilantik menjadi Perdana Menteri ke-10 hari ini.
“Saya merafakkan setinggi penghargaan kepada Kebawah Duli Yang Maha Mulia Seri Paduka Baginda Yang di-Pertuan Agong Al-Sultan Abdullah Ri’ayatuddin Al- Mustafa Billah Shah Ibni Almarhum Sultan Haji Ahmad Shah Al Musta’in Billah yang telah memperkenankan pelantikan Yang Amat Berhormat Datuk Seri Anwar Ibrahim sebagai Perdana Menteri ke-10.
“Saya mendoakan kerajaan baharu ini dapat meneruskan kestabilan politik serta mengekalkan kemampanan ekonomi negara,” katanya di sini hari ini.
Terdahulu, pada 20 Ogos tahun lalu, Yang di-Pertuan Agong berkenan melantik Ismail Sabri sebagai Perdana Menteri ke-9.

Pelantikan itu selepas baginda menerima surat akuan seramai 114 Ahli Dewan Rakyat sekali gus mencukupi untuk membentuk kerajaan. – KOSMO! ONLINE


Bayi kembar lahir ‘berusia 30 tahun’
Oleh KOSMO!

24 November 2022, 8:30 pm
WASHINGTON – Sepasang bayi kembar di negeri Oregon, Amerika Syarikat (AS) mendapat pengiktirafan Guinness World Records kerana menjadi embrio paling lama dibekukan yang berjaya dilahirkan selepas tempoh 30 tahun, lapor laman berita Thaiger semalam.
Philip dan Rachel Ridgeway menyambut kelahiran kedua-dua bayi itu di bandar Portland pada 31 Oktober lalu.
Bayi mereka, Lydia mempunyai berat 2.5 kilogram, manakala Timothy ditimbang seberat 3 kilogram selepas dilahirkan.
Pasangan itu sudah mempunyai empat anak, tiga perempuan dan seorang lelaki, namun merancang untuk mempunyai lebih ramai anak. Mereka kemudian menyertai program untuk mencari embrio yang sudah lama menunggu ibu bapa.
“Kami mencari embrio yang tidak diinginkan dan sudah begitu lama menunggu ibu bapa,” kata Rachel.
Philip menambah: “Saya berusia 5 tahun ketika Lydia dan Timothy (dalam bentuk embrio) dibekukan. Daripada sisi lain, mereka anak kami paling sulung walaupun paling kecil.”

Menurut Pusat Pendermaan Embrio Kebangsaan (NEDC), embrio Lydia dan Timothy telah didermakan oleh sepasang suami isteri melalui rawatan Persenyawaan in Vitro (IVF). Nama mereka bagaimanapun tidak didedahkan.
Lelaki itu berusia 50 tahun dan mereka menggunakan penderma telur berusia 34 tahun. Embrio itu kemudian dibekukan pada 22 April 1992.
Ia disimpan selama tiga dekad dalam peranti seperti tangki gas di atas penyedut minuman kecil dalam cecair nitrogen bersuhu hampir -200 darjah Celsius.
Pasangan kembar itu mengatasi rekod lama disandang oleh Molly Gibson, yang dilahirkan daripada embrio berusia hampir 27 tahun pada 2020. – Agensi


Piala Dunia: Embolo muncul wira Switzerland
Oleh KOSMO!

24 November 2022, 8:07 pm
AL WAKRAH – Switzerland harus berterima kasih kepada penyerang, Breel Embolo yang meledak gol tunggal dalam kemenangan 1-0 ke atas Cameroon pada aksi pertama Kumpulan G di Stadium Al Janoub sebentar tadi.
Embolo dilahirkan di Yaounde, Cameroon pada tanggal 14 Februari 1997 tetapi mengikut keluarganya berhijrah ke Perancis sebelum memilih untuk menyarung jersi Switzerland di peringkat antarabangsa.
Biarpun bertemu negara kelahirannya, namun penyerang AS Monaco itu tetap bersikap profesional dengan memberikan prestasi terbaik sehingga berjaya meledak satu gol buat Switzerland.
Gol tersebut hadir menerusi gerakan Granit Xhaka kepada Xherdan Shaqiri yang tidak dikawal dan memudahkannya melakukan hantaran silang untuk disudahkan dengan baik oleh Embolo pada minit ke-48.
EMBOLO (kiri) meledak gol kemenangan Switzerland menewaskan Cameroon 1-0 di Stadium Al Janoub sebentar tadi. – AFP
Satu gol itu sudah cukup buat skuad bimbingan Murat Yakin itu mengutip tiga mata untuk memulakan kempen Piala Dunia 2022 dengan langkah kanan.
Bagi Cameroon, pengendalinya, Rigobert Song seharusnya menyalahkan ketumpulan penyudah jentera serangannya yang memiliki deretan peluang untuk menjaringkan gol dalam babak pertama.

Bagaimanapun, trio serangan diketuai Eric Maxim Choupo-Moting, Karl Toko Ekambi dan Bryan Mbeumo gagal menewaskan penjaga gol Switzerland, Yann Sommer sepanjang perlawanan itu.
Switzerland juga sebenarnya berpeluang menambah jaringan di separuh masa kedua terutama menerusi percubaan penyerang gantian, Haris Seferovic berjaya dihalang pertahanan Cameroon.
Kemenangan itu pastinya memberikan keyakinan tambahan buat para pemain Switzerland sebelum berdepan juara dunia lima kali, Brazil untuk aksi kedua di Stadium 974, Doha pada 29 November ini. – KOSMO! ONLINE


Bakar rumah teman lelaki kerana wanita lain jawab panggilan telefon
Oleh KOSMO!

24 November 2022, 7:30 pm
SAN ANTONIO, TEXAS – Gara-gara cemburu wanita lain menjawab panggilan telefon teman lelaki, seorang gadis bertindak membakar rumah mangsa sebelum memaparkan kejadian itu menerusi aplikasi panggilan video, FaceTime, lapor akhbar Daily Star semalam.
Senaida Marie Soto, 23, membakar rumah kekasihnya kerana percaya dia dicurangi.
Senaida dituduh memecah masuk rumah mangsa di San Antonio, negeri Texas dan membakar sofa sekitar pukul 2 pagi (waktu tempatan), Ahad lalu.
“Dia sebelum itu membuat panggilan video FaceTime kepada teman lelakinya yang kemudian dijawab oleh wanita lain. Pada hal, wanita itu sebenarnya saudara mangsa.
“Gadis itu kemudian pergi ke rumah mangsa dan membakar sofa di ruang tamu.
“Dia merakam video menunjukkan kebakaran pada sofa yang telah merebak, mengakibatkan rumah itu terbakar. Nilai kerugian lebih AS$75,000 (RM338,366),” kata Pejabat Syerif Daerah Bexar.

Suspek didakwa menyebabkan kebakaran sebelum membuat panggilan FaceTime sekali lagi kepada mangsa untuk menunjukkan apa yang telah dilakukannya, demikian menurut afidavit mahkamah.
Dalam panggilan telefon sama , dia turut didengari berkata: “Saya harap barang-barang milik awak akan selamat.”
Gadis berusia 23 tahun itu turut didakwa menghantar pesanan ringkas kepada mangsa yang berbunyi: “Saya harap rumah awak dalam keadaan baik”, sebelum memandu pergi dari kediaman itu.
Dia turut mengambil beberapa barangan dari rumah mangsa dan memasukkan ke dalam kenderaannya sebelum membakar rumah itu, demikian menurut keterangan saksi.
Senaida ditahan Isnin lalu dan didakwa atas pertuduhan mencuri dan membakar kediaman. – Agensi


Anwar Ibrahim Perdana Menteri ke-10 | 15 MINIT MMTV 24 November 2022
Oleh KOSMO!

24 November 2022, 6:54 pm